08:38, 05.10.2019 // 99930\n«Ассалом, Совет Иттифоқи!» Ўзбекистон Евросиё иқтисодий иттифоқига қўшилишига ижтимоий тармоқлар қандай муносабатда?\nАхборот майдонида шу кунларда кенг муҳокама қилинаётган масала мустақил Ўзбекистон тақдири учун катта аҳамият касб этувчи жиддий масала – Ўзбекистон Евросиё иқтисодий иттифоқига қўшилиши ёки қўшилмаслиги, бу қарорнинг салбий ва ижобий тарафлари атрофидаги гаплар бўлмоқда-ки, бу ҳақда деярли барча мутахассислар-у блогерлар ўз фикрини ёзмоқда. «Дарё» бу ҳақда машҳур блогерлар ва ижтимоий тармоқлар фаоллари ёзган постларни бир ерга тўплади.\nИқтисодчи, блогер Беҳзод Ҳошимов Telegram-каналида ёзмоқда:\nЕвросиё Иттифоқига кириш ҳал бўлган масала эмас. Бу ҳақда қарор ҳали йил охирида қабул қилинар экан. Шунинг устида ишчи гуруҳ ишлаяпти. Россия томонидан ишчи гуруҳга РФ бош вазири ўринбосари Силуанов вакиллик қилмоқда. Нима учун Матвиенко бизнинг Олий Мажлисдаги учрашувда бу масала ҳал бўлган деганини мен билмайман. Балки музокаралар олиб бориш усулидир. Эҳтимол, ўз хоҳишини факт сифатида айтган. Билмадим.\nЛекин Россия матбуотга бу ҳали-бери келишиб бўлинмаган масала деб тушунтириш киритиб ўтди. Сиёсий қарорни ҳали Ўзбекистон айтмаган деб ҳам айтди.\nБундай масалалар бўйича доим биринчилардан ўзининг асосли фикрларини келтирувчи «Davletov.uz» канали сўровнома қўйди:\nХалқаро иқтисодчи Азиза Умарова ўзининг «Азиза Умар кундалиги» каналида атрофлича фикр билдирган:\nРамзий маънода муҳим бўлган шундай хабарни Россия сиёсатчисининг Россия нашрларига гапирган гапидан билиб олмоқдамиз. Айнан ташкилотнинг ичида низолар авжига чиқаётган пайтда. Беларусь Минскда «Эльза океани» украин гуруҳи концертини қўйди ҳамда Украина–Россия чегарасини назоратда сақлаб, Донбассга тинчликпарвар кучларни киритишни таклиф қилди. Қирғизистон бўлса Россия билан ЕОИИда меҳнат муҳожирларининг пул ўтказмалари чегаралангани учун талашмоқда. Агар қирғизистонликлар учун пул ўтказмаларининг чегараланган миқдори 100 минг рубль бўлса, Қозоғистон фуқаролари учун 150 минг рубль, Арманистон фуқароларига эса миллион рублдир. Беларусь ва Қозоғистондаги иқтисодий аҳвол ҳар доимгига нисбатан қувонарли ҳолатда эмас.\nБиз ҳам россиялик ишлаб чиқарувчиларнинг халқ истеъмоли молларини индамайгина истеъмол қилиб, ўтказилаётган ҳар бир санкцияда ва рубль қийматининг тушишидан аста-секинлик билан «ўлиб борамиз».\nБиз ҳаттоки, россияликлар билан музокара олиб бора олишда зарур салоҳиятга эга бўлган етарлича кадрларга эга эмаслигимиздан хавотирдаман. Ўз фойдамизга маҳсулот экспорт қилиш учун техник регламентларни ҳам талаб қилишни билмаймиз.\nЕОИИга кирсак, ортимиздан Тожикистон ҳам киради. Ортга эса ҳеч қандай йўл йўқ.\nТинчгина ажралиш, тинч йўл билан тарқалиш имконсиз. Барча қарорлар бир мамлакат томонидан қабул қилинади ва бу бизнинг мамлакат бўлмайди. Иттифоққа кириш — бу қайтиш имкони йўқ чипта сотиб олишдир. Ассалом, Совет Иттифоқи. Бу менинг тенгдошларим энг кам умид қилган, энг кам кутган воқеа эди.\nТаниқли блогер Муҳрим Аъзамхўжаевнинг каналида эълон қилинган пости ҳам диққатга сазовор:\nРоссия давлат пропаганда машиналари Россия Сенати раиси Валентина Матвиенконинг тилидан шундай иқтибос келтирмоқда:\n«Биз Ўзбекистон Президенти қарор қабул қилганидан ва ҳозирда Ўзбекистоннинг Евросиё иқтисодий иттифоқига қўшилиши масаласи ишлаб чиқилаётганидан хабардормиз».\nРоссия, иттифоқ... Россия бошчилигидаги аввалги тарихий иттифоқ 1932 йилда тузилган, Ўзбекистон эса унга 1925 йилда қўшилган (ёки қўшиб олинган) эди. Тарих такрорлардан иборат?\nҚани энди тарихнинг фақат яхши саҳифалари такрорланса...\nP.S.: Хўш, Green Card ўйнайсизми-йўқми? Ҳали ҳам қизил паспорт олмадингизми?\nБлогер Қаҳрамон Асланов бу мавзуни бошқа ракурсдан «Аслановдан иқтибослар» каналида зўр ўхшатиш билан тушунтириб берди:\nМатвиенко Ўзбекистон Евросиё иттифоқига киришга рози бўлгани ҳақида айтиб юборди. Бу кўпчиликка ёқмади, нега энди юртимизга тегишли қарорни Россия Федерация кенгаши раисидан эшитишимиз керак?\nМен Ўзбекистон ҳали бу иттифоққа киришга узил-кесил рози бўлмаган, деб ўйлайман. Матвиенконинг чиқиши у томонидан сурбетлик ҳамда Ўзбекистонга қилинган ўзига яраша босим бўлса ҳам, бошқа томондан фойдали. Яъни биз бу иттифоқ ва унга кириш қарори ҳақида бемалол позициямизни айта оляпмиз – кириб бўлгач ёки Президент фикрини айтиб бўлгач, бу бироз қийинроқ бўларди, менимча.\n2001 йилда «Рома» мураббийи Фабио Капелло клуб раҳбари Сенсидан Батистутани сотиб олиб беришни сўрайди. Аммо ҳужумчининг нархи қимматлигидан Сенси бунга рози бўлавермайди. Шунда Капелло айёрлик қилади – матбуотда клуб Батистутани қўлга киритишга яқин эканини айтиб юборади.\nНатижада ҳақиқий бомба портлайди – барча бу ажойиб трансфер эканини айтади, мухлислар эса плакатлар билан намойиш уюштириб, Сенсига миннатдорлик изҳор қила бошлайди. Сенсида ҳужумчини сотиб олишдан бошқа чора қолмайди.\nЎзбекистонга босим қилмоқчи бўлган Матвиенко, қайсидир маънода, тескари фикрли жамоатчилик босими пайдо бўлишига ҳам сабабчи бўлди. Қайси бирини танлаш эса...\n«Бугуннинг гапи» канали асосчиси Ғайрат Йўлдош ҳам Евросиёга қўшилмаслик тарафдори эканини тушунтириб ёзди:\nЎзбекистоннинг ЕОИИга аъзо бўлишига мутлақо қарши бўлган асосий гуруҳ эса асосан Россия билан мувозанат сақлаб муомала қилиниши лозимлигини, Россияга хоҳ сиёсий, хоҳ иқтисодий яқинлашиш яхшиликка олиб келмаслиги ҳақида фикр билдиряпти. Мен ҳам ана шу 3-гуруҳга қўшиламан ва Россия билан хоҳ иқтисодий, хоҳ сиёсий тарзда ўта яқинлашиш яхши оқибатларга олиб келмайди деб ҳисоблайман.\nУмуман олганда, ЕОИИ асосан Россия манфатлари учун тузилган ташкилот ҳисобланади ва ўрни келганда Россия ҳатто ўз иттифоқчилари билан ҳам ғирром ўйин қилади. Масалан, бир пайтлар Беларусь Евроиттифоқ ва АҚШ санкцияларига учраганда уларда ишлаб чиқарилган маҳсулот ЕОИИ доирасида Россиядан Беларусга эркин кириб келаверди. Аммо 2014 йилда Россия–Украина можароси бошлангандан кейин Евроиттифоқ ва АҚШ Россияга қарши иқтисодий санкция эълон қилганида Россия ҳам уларга қарши санкция эълон қилди ва Евроиттифоқ ҳамда АҚШ маҳсулотларини Россияга киришига тақиқ қўйди. Ўша пайтда Туркия Россиянинг самолётини уриб туширди ва икки мамлакатнинг муносабатлари анча совуқлашди, бунинг ортидан Россия Туркия маҳсулотларига ҳам тақиқ қўйди. Шунда беларуслик тадбиркорлар Польша орқали Евроиттифоқда тайёрланган турли маҳсулотларни, Туркия қуруқ ва ҳўл меваларини Беларусга олиб кириб, сўнг уларни Россияга ўтказа бошлади. Россия эса ЕОИИ шартларини қўпол тарзда бузиб, Беларусь билан ўзаро чегараларга божхона назорат пунктларини қайта ташкил этди. Ўшанда Лукашенко Россиядан анча дарғазаб бўлди ва бу ҳақда бир нечта интервьюлар берди.\nБошқа ғирромликлар ҳам бор.\nУмуман олганда, мен Ўзбекистоннинг нафақат Россия, балки Хитой, АҚШ каби мамлакатлар билан ҳам ўзаро тенг ҳуқуқли иқтисодий ва сиёсий алоқалар ўрнатишини хоҳлайман. Бу иш қанчалик осон ё қийин билмайман, аммо бир нарсани биламан, Россия билан ўта яқинлашиш анчайин хавфли ва қачондир бироз ортга қайтмоқчи бўлинганда Россия шунчаки ўйиндан ўт чиқариши мумкин.\nЭсларингда бўлса, 2005 йилда АҚШ Қаршидаги Хонобод базасидан индамай чиқиб кетди. Агар ўшанда АҚШ ўрнида Россия бўлганида, менинг тахминимча, тинч чиқиб кетмасди. Сабаби, Россия ўшанақа ҳолатларда тинч чиқиб кетиб ўрганмаган. Шу туфайли ҳам бугун Молдовада Принестрове, Украинада Донбасс, Грузияда Абхазия ва Жанубий Осетия, Озарбайжонда Тоғли Қорабоғ нотинч қоляпти.\nДолзарб мавзуларда атрофлича постлар ёзувчи Бакироо канали бу иттифоққа мутлақо қаршилигини билдирди:\nЁн қўшнилари, мазҳаби бир Грузиянинг учдан бир, Украинанинг қарийб бешдан бир қисм ҳудудини босиб олган, Донбассда гибрид урушда ўн минглаб одамларни (улар орасида минглаб болалар бор) ёстиғини қуритишда давом этаётган, Европадан тортиб Қўшма Штатларгача бўлган давлатларда демократик институтлар ва сайловларга бузғунчилик, қўпорувчилик ва ҳатто қотиллик билан аралашаётган, Черногория, Македонияда давлат тўнтаришига уриниб кўрган, Европадаги барча ўта миллатчи ва фашистик кучларга, бутун дунё бўйлаб энг баттол диктаторларга ҳомийлик қилаётган, «тинчликпарвар» дея қўшинларини олиб кирган ҳудудларда ҳеч қачон тинчлик ўрнатилишига йўл бермайдиган, халқаро ҳуқуқни очиқчасига бузишдан тап тортмайдиган, инсоният тарихидаги энг катта жиноятлардан бири бўлган ва Иккинчи жаҳон урушига йўл очган Риббентроп–Молотов пактини оқлайдиган давлат етовидаги иттифоқ таркибига, у қандай ном билан аталмасин, киришга мен рози эмасман. Менинг болаларим ҳам рози бўлмайди.\nУмуман олганда, ўзбекистонлик зиёлилар ёзганларидан умумий хулоса қилиб билиш мумкин-ки, жамоатчилик Ўзбекистоннинг Евросиё иттифоқига қўшилиши мамлакатга фақат зиён келтиришини таъкидламоқда.\n23:59 Кеча // 131895\n00:11 Кеча // 121949\n21:32 Кеча // 113970\n10:27 Бугун // 114280\n12:46 Кеча // 98373


Алимент пули ажрашиш учун мукофотми? - Hidoyat.uz\nАсосий саҳифа Мақолалар Алимент пули ажрашиш учун мукофотми?\nЧоп этилди Iyul 12, 2020 Алимент пули ажрашиш учун мукофотми?da fikr bildirishni o'chirish\n– Ажрашмаслик учун аввало тарбия ўчоғини болаликдан тўғрилаш керак дегувчилар йўқми?\n– Алимент учун ажрашишдан бошқа иши йўқмикан у аёлни? Алиментдан воз кечиб болаларини ўзи боқаётган ғурурли аёлларимиз ҳам бор. Отани ғурури бўлса, ўзи ташлаб кетади ёрдам пулларини.\n– Алимент пули ажралишга ҳеч қанақа сабаб бўла олмайди . Арзигулик каттароқ суммадаги пул бўлса экан, шу сабаб ажралиш кўп бўлмоқда десалар бўлади. Ажрашишга сабабни бошқа тарафдан кўриш керак.\n– Бу баъзи аёлларга ёқмайди, лекин зўр таклиф ман қўшиламан. Оилаларда алиментга ажрашиб алиментга берадиган даражага борилганда, суд дарров алиментга қўймасдан, аввал оилани ўргансин МФЙ билан ҳамкорликда, оилани ажралишига ким сабабчи бўляпти эрми ёки хотин, агар эр айбдор бўлса майли, алиментга қўйсин катта қилиб, агар аёл айбдор бўлса болани отага олиб бериб онани алимент тўлайдиган қилсин. Болаларни келажагини, тарбиясини ҳам ўйлаш керак, ота берган тарбияни она беролмайди, айниқса ўғил болага, она берганни ҳам ота беролмайди. Мени тушунишим бўйича пост эгасининг мақсади ажримларни қайтариш бўлса керак.\n– Ўзбекни онасидек она йўқ бу дунёда! Фақат баъзи шунақа эркаклар заиф бўлиб кетди, кетяпти. Турмуш «удар»ларига чидолмай «чийиллаворяпти». Бу мени болам, йўқ ажрашмайман, чидайман энди охиригача деб айтолмаяпти.\n– Шариатда аёллар учун маҳр белгиланган. Маҳрнинг миқдори ўша аёлнинг рози бўлгунича бўлган. Эркак ажрашишга келганида ўша маҳр сабаб ҳам баъзида ажримдан тўхтаган, шаърий ҳукм болани нафақаси отасини бўйнида бўлган, шариат аёлларга енгиллик берган. Кеча бир синглимиз айтганидек мусулмонлар ажрашиб боласини онасига бермаган, мана қандай чиройли динимиз бор, унга амал қилиш қолди холос. Ўзимизча европача кийиниб ажримга келганида шаърий талаб қўймайлик аёллар!\n– Менимча ҳеч қайси эркак боласидан тонмайди, лекин ҳозир арзимаган нарса учун бирга яшаб туриб алиментга бераётганлар ҳам йўқ эмас.\n– Алимент пули ўзи арзимас пул. Боланинг бир ойнинг заруратига ҳам етмайди. Қўшним 2 нафар ёш боласи билан ажрашди. Бири 4 ёш, бири бир ярим ёш. Ишлолмайди. Алиментни ҳам вақтида бермайди эри. Катта ўғлининг миясида касали бор. Эри умуман қарамайди. Бечора эри берган пулни дорига ишлатсинми, рўзғоргами?\n– Тўғри фикр баъзи аёллар эркин яшашни хоҳлаб қолишади ва боласини ҳам уйламасдан ажрашиб яна алимент ҳам талаб қилишади\n– Фикр тўғримас. Алимент у болани ҳаққи. Ҳеч қайси аёл боласини отасиз, кўнгли ярим ўсишини хоҳламаса керак.\n– Бола отада қолишни таклиф қилинг, ажрашиш камаяди. Алимент бутунлай йўқолади. Ажрашган хотин эса осон эрга тегиб кетади.\n– Бўлмаган таклиф. Бундан воз кечишга ҳеч кимни ҳаққи йўқ. Чунки алимент боланинг ҳаққи. Аксинча, алиментни кўпайтириш таклифини киритаман!\n– Алиментдан кейин отаси ишга ярамай қолса, нафақаси етмаса, боладан нафақа алимент талаб қилиши мумкин. Отасини жуда ёмонлаб ташламанглар. Эртага болани кўнгли қолади.\n– Муаммо алиментда эмас, муаммо алиментгача бўлган даврда, икки ёш икки қутб, қизлар бетарбия, йигитлар сабрсиз. Аллоҳ ҳалол қилган ҳукм орасида ўзига ёқмагани талоқ ҳукмидир, кўпчилик ота оналаримиз болаларни еб ичишини кам қилмаганимиздек тарбиясиниям бенуқсон қилсак шунга яраша жойига узатсак ёки уйлантирсак алимент деган нарсага ҳожат қолмайди.


Бу йилги Ўзбекистон чемпионатида рекорд даражада атлетлар иштирок этиши кутилмоқда\n19 март, 2019, 14:22\nБаҳслар эркаклар ва аёллар ўртасида 10 вазн тоифасида бўлиб ўтади.\nЎзбекистон оғир атлетика федерациясининг тақвим режасига биноан 28 мартдан 3 апрель кунига қадар Чирчиқ Олимпия захиралари колежи манежида спортнинг ушбу тури бўйича катталар ўртасида мамлакат чемпионати бўлиб ўтади. Айни пайтга келиб, Республикамизнинг барча вилоятларидан 280дан ортиқ спортчи мусобақада иштирок этиш учун рўйхатдан ўтказилди. Қайд этиш лозим, катталар ўртасидаги Ўзбекистон чемпионатлари тарихида ҳали бунчалик кўп талабнома тушиш ҳолати кузатилмаганди.\nДемакки, бўлажак мамлакат чемпионати кескин ва муросасиз курашларга бой бўлиши билан ажралиб туради. Қўшимчасига, айни пайтда Украинада ўқув-машғулот йиғинида бўлиб турган эркаклар терма жамоаси вакилларининг ҳам бўлажак мусобақада иштирок этиши бу йилги баҳсларга бўлган қизиқишнинг ортишига сабаб бўлмоқда.\nМусобақа Халқаро оғир атлетика федерацияси томонидан қабул қилинган янги вазн тоифаларида ўтказилади. Яъни, баҳслар эркаклар ва аёллар ўртасида 10 вазн тоифасида бўлиб ўтади.


Тошкентда уйлар арзонлаяпти\n26 октябр 2021, Тошкент вақти: 01:14\nУй-жой савдоси билан шуғулланадиган маклерлар Тошкентда уй олувчидан сотувчи кўпроқ эканидан гапиришмоқда\nТошкентдаги «Avesta Research» аналитик маркази ўтказган тадқиқот хулосасисига кўра, кейинги ярим йил давомида пойтахтдаги уйлар нархи 6,5 фоизга арзонлаган. Оддий тошкентликлар эса, турар уй-жойларнинг нархи бундан ҳам кўпроқ арзонлаганидан гапирмоқда.\nТошкентдаги кўчмас мулк бозори тадқиқоти билан шуғулланадиган «Avesta Research» аналитик маркази ўтказган тадқиқотга кўра, шаҳарда турар уй-жойларнинг нархи тушишда давом этяпти. Июнь ойида уйлар нархи ўртача икки фоизга, кейинги ярим йилда эса 6,5 фоизга арзонлаган.\n«Avesta Research» маркази Тошкентдаги уйларни уч радиусга бўлиб тадқиқот ўтказган. “А” радиуси бу шаҳар маркази, “В” радиуси шаҳар марказидан 5-10 километр узоқликда жойлашган уйлар ва “С” радиуси марказдан 10 километрдан узоқроқ масофада жойлашган уйлардир.\nТадқиқотга кўра, шаҳар марказидаги уйларнинг ҳар квадрат метри 821 доллардан 800 долларгача, энг узоқдаги уйларнинг ҳар квадрат метри эса 434 доллардан 424 долларгача арзонлаган.\n«Avesta Research» аналитик маркази таҳлилчиси Карен Сарадиконовнинг Озодликка айтишича, уйлар нархи арзонлашиibнинг асосий сабаби, ўтган йили жаҳон бўйлаб авж олган молиявий бўҳрон билан боғлиқ. Бу инқироз сабаб Ўзбекистондаги кўп инвесторлар бозорни тарк этишди, дейди таҳлилчи:\n- Асосий сабаб шу, инвесторлар кетишди. Илгари бизда вазият бошқача эди. Масалан, инвесторлар илгари кўчмас мулкни турар уй-жой учун эмас, балки корхона эҳтиёжи учун бутун-бутун подъездларни сотиб олишарди. Ҳозир кўчмас мулк бозорида талаб сусайди,-дейди кўчмас мулк бозори таҳлилчиси Карен Сарадиконов.\nУй-жой олди-сотдиси билан шуғулланадиган тошкентлик маклер Фарида опанинг айтишича, Тошкентда уйларнинг нархи 2008 йилнинг ёз ойларидан бошлаб пастлай бошлаган:\n- Бундан икки йил олдинда. 2008 йилда бир хоналилар 25 минггача кўтарилди. 23 мингга беринг деб ялинган одамлар ҳам бўлганди ўзимнинг бир хонали уйимни сотаман деганимда. Нарх-наво қандай бўлади, сотиб қўйсам ололмай қоламанми, деб 23 мингга ҳам бермаганман. Балкони катта¸ ремонти тоза эди. Уйим Аҳмад Югнакий кўчасида жойлашган. Ҳозир эса 23 мингга уч хонали олса бўлади, дейди Фарида опа.\nСўнгги ярим йил ичида Тошкентдаги уйлар 15 фоизга арзонлади, дер экан Фарида опа ўз сўзларини далил ўлароқ, буларни қўшимча қилади:\n- Мана Мирзо Улуғбек туманини олайлик. Олдин Югнакий¸ ТТЗ томонларда 2 хонали квартиралар 23-24 минг бўлган бўлса¸ ҳозир 21¸ даже 20 мингга беришга ҳам тайëр. Уч хоналилар 30 минг бўлган бўлса¸ ҳозир 25-26 мингга беради. 15 фоизгача тушди, -дейди маклер Фарида опа.\nЯна бир тошкентлик маклер Жамолиддин ҳам марказдаги уйлар бундан икки йил олдингига нисбатан деярли 30 фоизга арзонлаганини айтади:\n- Марказдаги икки хонали 40 минглик уйлар 30 мингга ҳам тушиб кетди. Шаҳардан четроқ жойдаги 40 минглик уйлар ҳам 30 минг бўлди. масалан шаҳар чеккасидаги 4 хонали 40 минглик уйлар 30 минг бўлди. Нархлар охирги ойларда секин тушиб бораяпти. Ҳалигача тушаяпти,- дейди тошкентлик маклер Жамолиддин.\nКўчмас мулк бозори билан шуғулланадиган маклерлар фикрича, уй-жой нархларининг тушиши биргина дунёдаги молиявий инқироз билан боғлиқ эмас. Маклер Фарида опа бунинг яна учта сабаби бор дейди:\n- Биринчидан¸ кўплар кўчиб кетаяпти. Мана ҳозир яна рус халқининг Россияга кетиш жараёни яна кучайди. Иккинчи сабаб эса қора бозорда долларнинг сўмга нисбатан ўсиши билан боғлиқ. Учинчиси эса, одамларнинг иқтисодий аҳволи билан боғлиқ. Яъни ортиқча пул йўқ. Одамлар кўпроқ болаларига ўқишга дейди¸ тўйга дейди¸ умуман харидор ҳам йўқда. Яна бировлари муҳтожликдан сотаяпти. Шунинг учун уйлар нархи ташлаяпти,- дейди Фарида опа.\nМаклер Жалолиддин уйлар нархи пастлаш ҳақидаги Фарида опанинг фикрини қувватлар экан, буларни қўшимча қилади:\n- Сабаблари халқда етарли пул йўқлигининг ҳисобига бўлиши ҳам мумкин. Одамларга сотиб олиш осон эмасда. Кимдадир бор¸ кимдадир йўқ. Кўпчиликни олиб қараганда қиммат квартира сотиб олишга қурби етган одам йўқ. Бундан ташқари Тошкентда бузилаëтган жойлар бор эди. Ҳозир бузилмаяпти. Буздиришлар тўхтаган. Эски ҳовлиларни буздириб¸ квартираларни олишаëтган эди одамлар. Давлат бир пайтлар уйларини бузиб одамларнинг қўлига пул бериб чиқариб юбораëтган эди, квартира сотиб олаëтган эди одамлар. Унақа нарсалар ҳозир тўхтаб қолган. Ҳозир Ўзбекистонда битта-иккита жойларда қурилиш бўлаëтган экан. мен аниқ билмайманку шу гапни эшитдим танишлардан.\nОзодлик: Ҳозир уй сотадиган кўпми¸ уй оладиган кўпми?\n- Сотиб оладиган одам жуда ҳам кам. Сотаман деганлар жуда кўп,- дейди маклер Жалолиддин.\nТошкент шаҳрида истиқомат қиладиган Абдуллажон фикрича, уйларнинг нархи пастлаши ўтган йили Ўзбекистонда кўзга кўринган бойларнинг қўлга олинишидан ва уларни таъқиб этилишидан сўнг бошланган. Шундан сўнг ҳашаматли уйларнинг нархлари кескин ташлади ва бу ўз навбатида иккиламчи турар жой-бозорига ҳам таъсир қилди, дейди Абдуллажон:\n-Қаттиқ текшир-текшир бўлиб катта бойларнинг уйи¸ ҳаммасини йиғиб олдику. Ана шундан кеийн уйлар резко ташлади. 200 минг долларлик уйлар 80-90 минг бўлиб қолди,- дейди Абдуллажон.\n«Avesta Research» аналитик маркази тадқиқотига кўра, уйларнинг нархи пасайиши ортидан Тошкентда ижарага бериладиган уйларнинг ҳақи ҳам ошган. Ҳозир Тошкент марказида ижарага бериладиган уйларнинг ҳар квадратига жойига қараб 5 доллардан 18 долларгача ҳақ талаб қилинади.


Кино тавсия: Gucci, McDonald’s каби дунёга машҳур брендларнинг тарихи ҳақида 5 та фильм – Kommers.uz\nБизнес, Рейтинг\t12:25 | 2.1.22\nКино тавсия: Gucci, McDonald’s каби дунёга машҳур брендларнинг тарихи ҳақида 5 та фильм\nТоп компаниялар ҳам чекланган бюджет ва кичик хоналардан бошланган.\nДам олиш куни ёки бўш вақт бўлганда фильм томоша қилиш ва маданий ҳордиқ чиқариш асабларни тинчлантиради, кайфият улашади. Шу сабабли, қуйида дунёга машҳур бренд ва компанияларнинг пайдо бўлиш тарихи мавзусида, мотивацион характерга эга 5 та фильм ҳақида сўз боради.\n«Gucci’лар уйи» (House of Gucci) 2021 йил\n«Gucci фамилияси жуда ёқимли, жуда жозибали эшитилади. Ҳашамат, стиль, куч билан синоним». Фильмга ишланган трейлер айнан ушбу сўзлар билан бошланади.\nФото: House of Gucci\nGucci — бу мустаҳкам халқаро бренд: уни бутун дунёни ларзага келтирган Маурицио Гуччининг ўлдирилиши (рафиқаси Патриция буюртмаси билан), Gucci оиласининг бизнесдан кетиши ва мода уйининг бегоналар қўлига ўтиши ҳам синдира олмади.\nБюджети 75 миллион долларни ташкил қилган фильм режиссёр Ридли Скотт томонидан суратга олинган. Айтганча, фильм ўз харажатларини тўлиқ қоплаб, қарийб 40 миллион доллар даромад ҳам қилган. 2021 йилнинг ноябрь ойида катта экранларда намойиш қилинган фильмда Леди Гага, Аль Пачино каби машҳур дунё юлдузлари бош ролларни ижро қилган.\n«Асосчи» (The Founder) 2016 йил\nБиография жанридаги навбатдаги фильм америкалик тадбиркор Рей Крок ҳақида. Фильмда дунёдаги энг машҳур тез овқатланиш тармоғи — McDonald’s ортидаги одам Рей Крокнинг ҳаёти ҳикоя қилинади.\nФото: The Founder\n2016 йил ноябрь ойида премьера қилинган фильм ўз харажатларини қоплай олмайди: 25 миллион долларнинг 24 миллион доллари йиғилади.\n«Ижтимоий тармоқ» (The Social Network) 2010 йил\nФильмда интернетдаги энг оммабоп ижтимоий тармоқлардан бири — Facebook’нинг яратилиши ҳақида ҳикоя қилинади. Тармоқнинг муваффақияти 2004 йилда унга асос солган ва бир неча йил ичида Қўшма Штатлардаги энг ёш мультимиллионерга айланган Гарвард университети талабаларининг ҳаётини бутунлай ўзгартириб юборади.\nФото: The Social Network\nБюджети 50 миллион долларни ташкил қилган ушбу фильм нафақат харажатларни тўлиқ қоплаган, балки яна 176 миллион доллар даромад ҳам қилган.\n«Жой» (Joy) 2015 йил\nАмерикалик Жой Мангано Facebook ёки Gucci каби дунёга машҳур бренд асосчиси эмас. У дунё бўйлаб кенг қўлланувчи сиқиладиган швабра, яъни полтаёқни ихтиро қилган.\nБиография жанрида суратга олинган ушбу фильм харажатларини тўлиқ қоплаб, 41 миллион доллар даромад ҳам қилган.\n«Ака-ука дуэли. Adidas ва Puma тарихи» (Duell der Brüder — Die Geschichte von Adidas und Puma) 2016 йил\nФильмда Adidas ва Puma’дек дунёга машҳур бренднинг тарихи ҳақида сўз боради. 1920-йилларда дастлаб, бизнесни бирга бошлаган ака-ука Адольф ва Рудольф Дасслерлар Иккинчи жаҳон урушидан сўнг йўлни бир-бирига рақобатчи сифатида давом эттиришга мажбур бўлади.\nФото: Duell der Brüder — Die Geschichte von Adidas und Puma\nАввалроқ пул, иқтисод ва молиявий инқироз ҳақида 5 та фильм тавсия қилинганди.


ZiyoNET › Арбоблар › Абдураимов Элнур Нургалиевич\nАбдураимов Элнур Нургалиевич\nЯшаш йиллари: 1975 – ҳозирги кунгача\nҚурбонов Акобир Собир ўғли\nТуғилган сана: 1994 Июн 10\nЖаҳон чемпионати совриндори ва Осиё чемпиони, “Uzbek Tiger” жамоаси аъзоси, боксда ўз техникаси билан барчанинг эътиборига тушган истеъдодли боксчи Элнур Абдураимов.\nАбдураимов Элнур Нургалиевич 1994 йили 10 июнда Тошкент вилоятида туғилган. Спортга бўлган қизиқиши уни боксга етаклаган. Дадам сабабли боксни танлаганман, дейди Элнур. Улар ҳам ўз вақтида юқори савияли боксчи бўлганлар. Қонимда бор шеклли, мен ҳам ушбу спорт турига боғланиб қолдим. Эсимни таниганимдан бери боксдаман. Яъни, 5-6 ёшимдан бокс қўлқопини кийиб катта бўлганман. Боксдан бошқа спорт турларига ҳам бориб кўрганман. Футбол, каратэ билан шуғулланганман. Лекин барибир бокс устунлик қилган.\nБолалигимда шаҳарлараро ўтказилган мусобақада 26 килограмм вазн тоифасида рингга чиққанман. Ўша турнирдаги ғалаба мен учун биринчиси бўлган.\nБиринчи устозим дадам. Улар ҳозир ҳам шахсий мураббий сифатида мени жангларга тайёрлайдилар. Чирчиқ олимпия захиралари коллежига кирганимдан кейин Тўлқин Қиличев, Рустам Саидов каби тажрибали мураббийлардан ҳам кўп нарса ўргандим.\n2015 йилги жаҳон чемпионатида олимпия лицензияси ўйналган. Жаҳон чемпионатида иккита учинчи ўринни олган боксчилар Рио Олимпиадаси йўлланмаси учун ўзаро жанг қилиши керак эди. Мен бразилиялик Робсон Кансейсао билан жанг қилганман. Тўғриси, уни енгишимга ўзим ҳам ишонмаганман. Устозларим ҳам унча ишонч билдирмаган, фақат “Элнур лицензия керак бўлса ҳаракатингни қил!”, дейишган. Мен бор кучимни ишга солиб, рақибни енгганман. Кейинчалик, Робсон ҳам ўз ватанидаги Олимпия ўйинларига йўлланма олди ва якунда чемпион бўлди.\nТақидиримга Рио Олимпиадасига бориш ёзилмаган экан, менинг вазнимда Бразилияга Хуршид Тожибоев кетди. У АРВ йўналишида жаҳон чемпиони бўлгани учун олимпия лицензиясига эга бўлганди.\n2017 йил 30 апрель - 7 май кунларида Мамлакатимиз Бокс бўйича Осиё чемпионатига мезбонлик қилди. Барча вазн тоифасида мамлаатимиз боксчилари яққол устунлик билан юқори натижаларни қайд этишти.\n60 кг вазн тоифасида ринга кўтарилган ҳамюртимиз Элнур Абдураимов Ҳиндистон вакили Шива Тапа билан олтин медаль учун кураш олиб борди.\nЖанг давомида рақибини босим остида ушлаб тура олган боксчимиз ўзининг чемпионатдаги юришини ғалаба билан тамомлаб, 60 кг вазн тоифасида олтин медални қўлга киритиб, Осиё чемпиони бўлди.\n2017 йилнинг октябрь ойида Қозоғистоннинг Актау шаҳрида бўлиб ўтган бокс бўйича халқаро турнирда Элнур Абдураимов 64 кг вазн тоифасида тенгсиз эканлигини исботлади ва олтин медални қўлга киритди.\nЙил Мусобақалар ўрин\n2009 “Кубок-2009” Ҳ. Алиев хотирасига бағишланган VII Халқаро турнир, Азербайджан 3-ўрин\n2010 М.К.Хайрутдиноов хотирасига бағишланган 9- Халқаро турнир, Қозоғистон 1 -ўрин\n2012 Николай Павлюков хотирасига бағишланган 5- Халқаро турнир, Россия 3-ўрин\n2012 “А” тоифадаги ака-ука Кличколар томонидан ташкил этилган XIV Халқаро турнир, Украина 2-ўрин\n2015 Бокс бўйича Жаҳон чемпионати, Доха 3-ўрин\n2015 Бокс бўйича Осиё чемпионати, Банкок 3-ўрин\n2017 Бокс бўйича Осиё чемпионати, Тошкент 1 -ўрин\n2017 Бокс бўйича Халқаро турнир, Қозоғистон 1-ўрин


2015.05.27 | Янгиликлар\nПрезидентимиз Ислом Каримов ташаббуси билан ўтказилаётган “Умид ниҳоллари”, “Баркамол авлод” ва Универсиада спорт ўйинлари ёш авлодни спортга кенг жалб этиш, соғлом турмуш тарзини оммалаштириш, ёшлар қалбида Ватанга муҳаббат, истиқлол ғояларига садоқат, миллий ғурур ва ифтихор туйғуларини камол топтириш, буюк аждодларимизнинг мардлик ва жасурлик анъаналарини муносиб давом эттиришда муҳим омил бўлиб хизмат қилмоқда.\nУзоқни кўзлаб амалга оширилган ушбу эзгу ишларнинг натижаларига бугун бутун дунё тан бермоқда. Уч босқичли мазкур спорт мусобақаларида жисмонан ва руҳан чиниққан, тажриба ва маҳоратини оширган кўплаб спортчиларимиз энг нуфузли спорт анжуманларида – қитъа ва жаҳон чемпионатлари, Осиё ва Олимпия ўйинларида юксак ғалабаларга эришмоқда. Уларнинг шарафига Ватанимиз байроғи баланд кўтарилиб, давлатимиз мадҳияси янграмоқда.\nМазкур тизимнинг илк бўғини – “Умид ниҳоллари” спорт ўйинларининг бу йилги финал босқичи ўзгача тарзда – ёшлик ва спорт байрами сифатида ҳудудларда ташкил этилмоқда. Бундан кўзланган асосий мақсад – ушбу спорт мусобақаларининг оммавийлигини янада ошириш, унда янада кўпроқ ёшларимиз қатнашишини таъминлаш, соғлом турмуш тарзи тамойилларини ҳар томонлама тарғиб қилишдан иборат.\nМусобақалар спортнинг ўн етти тури – бадиий гимнастика, бадминтон, баскетбол, бокс, волейбол, дзюдо, енгил атлетика, оғир атлетика, спорт гимнастикаси, стол тенниси, сузиш, таэквондо, футбол, шахмат, эркин ва юнон-рум кураши, қўл тўпи бўйича ўтказилди. Эътиборли жиҳати, мусобақада ўқувчилар асосан Олимпиада дастуридан жой олган спорт турлари бўйича ўз маҳоратини намойиш этди. Улар орасидан келажакда жаҳон миқёсидаги нуфузли мусобақаларда, хусусан, Олимпия ўйинларида Ватанимиз шаънини муносиб ҳимоя қилишга қодир спортчилар етишиб чиқиши шубҳасиз.\nБухоро вилояти. Бухоро маданий марказидаги амфитеатр ҳар қачонгидан гавжум. Байрамона безатилган театрда “Умид ниҳоллари – 2015” спорт мусобақаларининг вилоят финал босқичи ғолибларини шарафлаш – ёшлик ва спорт байрами бўлиб ўтди.\nПрезидентимиз раҳнамолигида Ўзбекистон Болалар спортини ривожлантириш жамғармаси ташкил этилгани ўғил-қизларни оммавий спортга жалб этишда кенг имкониятлар яратиб, соҳанинг моддий-техник базасини мустаҳкамлашга хизмат қилаётир. Бухоро вилоятида ўтган давр мобайнида 110 болалар спорти мажмуаси, гимнастика саройи ва спорт заллари қурилди. Бундан 13 йил аввал 16 ёшгача бўлган ўғил-қизларнинг 19 фоизи спорт билан шуғулланган бўлса, айни кунда бу кўрсаткич 55,8 фоизга етди.\nОммавийлик истеъдодларни кашф этиш, улар маҳоратини оширишга хизмат қилади. “Умид ниҳоллари” ана шундай оммавий спорт мусобақасидир.\n“Умид ниҳоллари – 2015” мусобақасига вилоятда пухта тайёргарлик кўрилди. Унинг дастлабки саралаш баҳсларида ўн минглаб ўқувчи-ёшлар иштирок этди. Уларнинг уч минг нафардан зиёди жорий йил март ойида бўлиб ўтган ҳудудий босқичида куч синашди. Баҳслар нафақат Бухоро шаҳрида, балки вилоятнинг бошқа туман ва шаҳарларидаги замонавий спорт мажмуаларида ўтказилди. Иштирокчилар орасидан 128 нафари кучлилар сафида эътироф этилди.\nМусобақада Бухоро шаҳри вакиллари умумжамоа ҳисобида биринчи ўринни қўлга киритди. Иккинчи ва учинчи ўринларни Вобкент ва Шофиркон туманлари ёш спортчилари эгаллади.\nВилоят ҳокими М.Эсонов Бухоро шаҳри жамоасига Президентимиз совғаси – “Дамас” автомашинасини топширди.\nМусобақада юқори натижаларга эришган спортчилар шарафланди.\n– Уч йилдан буён эркин кураш билан шуғулланаман, – дейди Бухоро шаҳридаги 1-олимпия захиралари спорт мактаби тарбияланувчиси Миркамол Бешимов. – Бу ерда ўзимиз хоҳлаган спорт тури билан шуғулланишимиз учун барча шароит яратилган. “Умид ниҳоллари”да ғолиб бўлганимдан хурсандман. Ушбу мусобақа мен учун катта спорт сари ўзига хос кўприк вазифасини ўтайди. Яқинда ўсмирлар ўртасида ўтказилган мамлакат чемпионатида кумуш медалга сазовор бўлдим.\nБухоро бадиий гимнастика мактаби мазкур спорт тури бўйича мамлакатда етакчи ўринда туради. Бу ердан етишиб чиққан мамлакат ва Осиё чемпионлари – Замира Санақулова Ўзбекистонда хизмат кўрсатган спортчи унвонига лойиқ топилди, Ҳусниябону Ғуломова ва Сарвина Холиқова Зулфия номидаги Давлат мукофотига сазовор бўлди. Улар қаторига бу йил Ситора Исматова ҳам қўшилди.\n– Мен қизим билан фахрланаман, – дейди Ситоранинг онаси Гулбаҳор Қиличева. – У тиришқоқ, ўз олдига қўйган мақсад сари астойдил интилади, қатъиятли. Қизим аъло баҳоларга ўқимоқда. Катта спортда ҳам ўз йўлини топди. Ситоранинг халқаро мусобақаларда юқори натижаларга эришишига ишонаман. Буларнинг барчаси Юртбошимиз раҳнамолигида ёшлар учун яратилган шароит ва имкониятлар, кўрсатилаётган ғамхўрлик самарасидир.\nҚобилиятни илғаш, уни тарбиялаш осон эмас. Буни вобкентлик мураббий Шаҳоб Маҳмудов яхши билади.\n– Туманимизда оғир атлетика билан шуғулланувчи ёшлар сафи тобора кенгайиб бормоқда, – дейди Ш.Маҳмудов. – Спортчиларимиз орасидан мамлакат чемпионлари етишиб чиққан. Уларга муносиб издошлар камол топмоқда. “Умид ниҳоллари – 2015” мусобақасида тўрт вазн тоифасининг учтасида вобкентлик ёшлар – Аббос Ибодуллаев, Абдуҳаким Икромов, Мурод Ҳайитов ғолиб бўлди. Бу қобилиятли спортчилар келажакда халқаро мусобақаларда ҳам муносиб иштирок этишига ишонаман.\nСпорт байрамида таниқли спортчиларнинг кўргазмали чиқишлари намойиш этилди. Санъат усталари, эстрада хонандалари ҳамда бадиий жамоаларнинг концерт дастури ёшлик ва спорт байрамига ўзгача шукуҳ бағишлади.\nСурхондарё вилояти. Сурхон воҳасида ҳам “Умид ниҳоллари – 2015” спорт мусобақаларининг финал босқичи кўтаринки руҳда ўтказилди.\nПрезидентимиз Ислом Каримов раҳнамолигида спортнинг оммавийлигини таъминлаш, айниқса, болалар спортини ривожлантириш юзасидан кўрсатилаётган ғамхўрликлар жисмонан соғлом, маънан етук авлодни камол топтиришда юксак самаралар бермоқда. Анъанавий ўтказилаётган уч босқичли – “Умид ниҳоллари”, “Баркамол авлод”, Универсиада мусобақаларидан иборат спорт тизими ёшларни эзгу ғоялар атрофида бирлаштирмоқда. Тинч, обод мамлакатимизнинг халқаро майдондаги обрў-эътиборини янада юксалтириб, Ўзбекистон фарзандларининг ҳеч кимдан кам эмаслигини намоён этаётир. Жорий йил дастлабки чорагида вилоятнинг олтмишга яқин спортчи-ўқувчиси халқаро ва мамлакат миқёсида ўтказилган мусобақаларда фаол иштирок этиб, кўплаб совринли ўринларни қўлга киритгани бунга яққол мисолдир.\nДунёнинг кўплаб давлатларида қизиқиш билан ўрганилаётган мазкур ноёб тизимнинг илк бўғини “Умид ниҳоллари” спорт ўйинлари умумтаълим мактаблари ўқувчиларининг ўз кучи ва салоҳиятини кенг намоён этиши учун беқиёс имконият яратмоқда. Нуфузли мусобақада иштирок этиш истагини билдирган спортчи ўғил-қизлар саралаш босқичларида синовдан ўтди. Жумладан, Сурхондарё вилоятидаги 856 умумтаълим мактабида 364 минг 860 дан ортиқ ўқувчи таълим-тарбия олмоқда. Уларнинг 177 мингга яқини қизлардир. “Умид ниҳоллари” мусобақаларига тайёргарлик кўриш жараёнида жойларда ташкил этилган беллашувларда юз мингга яқин ўқувчи иштирок этди.\n– “Умид ниҳоллари – 2012” спорт ўйинларининг финал босқичи келгуси спорт фаолиятимда муҳим аҳамиятга эга бўлди, – дейди Термиз олимпия захиралари коллежи ўқувчиси Маъруфжон Муродуллаев. – Эндиликда дунёнинг турли давлатларида ўтказилаётган нуфузли мусобақаларда Ўзбекистон ёшлари ҳеч кимдан кам эмаслигини намоён этаётирман. Ўтган йили Жанубий Кореянинг Инчеон шаҳрида ўтказилган II Параосиё ўйинларида иккита олтин медални қўлга киритдим. 2016 йили Бразилиянинг Рио-де-Жанейро шаҳрида бўлиб ўтадиган XV Паралимпия ўйинларида иштирок этишга йўлланма олдим. Сайёрамизнинг энг кучли спортчилари иштирок этадиган ушбу мусобақада ҳам давлатимиз байроғини баланд кўтаришга тайёргарлик кўрмоқдаман.\n2003-2014 йилларда Сурхондарё вилоятида барча шароитга эга 124 спорт иншооти бунёд этилиб, замонавий усулда жиҳозланди. Айни пайтда мазкур иншоотларда 83 минг 325 ўқувчи спортнинг 34 тури билан мунтазам шуғулланмоқда.\n– Болалигимизда спорт билан шуғулланиш учун бундай қулайликларни хаёлимизга ҳам келтира олмас эдик, – дейди термизлик Улуғбек Хўжақулов. – Бугун ўғлим Шаҳзоджоннинг дарсдан бўш вақтларида барча шароитга эга спорт иншоотида бокс билан мунтазам шуғулланаётганига ҳавас билан боқаман. У спорт билан дўст тутингач, қадди-қомати ўсиб, фикри янада теранлашди. Мактаб ўқувчилари ўртасида ўтказилган “Умид ниҳоллари” спорт мусобақасининг барча босқичида ўғлимнинг юқори кўрсаткичларга эришганидан бошим осмонга етди. Келажакда унинг жаҳон миқёсидаги мусобақаларда Ўзбекистонимиз обрўсини шараф билан ҳимоя қилишига ишонаман. Фарзандларимиз учун бундай имкониятлар яратиб бераётган Юртбошимиздан чексиз миннатдормиз.\nТермиз шаҳрида барча шароитга эга замонавий ўнта болалар спорти иншооти ёш авлодни ҳар томонлама баркамол улғайтиришга хизмат қилмоқда. Жаҳон андозаларига мос бунёд этилган “Сурхон” спорт мажмуаси, сузиш ҳавзалари, теннис корти, “Алпомиш” кураш мажмуаси ва бошқа замонавий спорт иншоотлари ўғил-қизларнинг энг севимли масканига айланган. Ушбу иншоотларда йигирма мингга яқин ўқувчи спорт билан шуғулланмоқда. Уларнинг саккиз минг беш юздан ортиғи қизлардир.\n“Умид ниҳоллари” спорт мусобақасининг вилоят босқичида Термиз шаҳрининг спортчи-ўқувчилари биринчи ўринни эгаллади. Иккинчи ўрин Қумқўрғон тумани вакилларига насиб этди. Жарқўрғонликлар учинчи ўринга сазовор бўлди.\nСурхондарё вилояти ҳокими Т.Мамараимов Термиз шаҳри жамоасига Президентимиз совғаси – “Дамас” автомашинасини топширди. “Умид ниҳоллари” спорт ўйинларида яхши кўрсаткичларга эришган спортчи ўғил-қизлар ҳам муносиб тақдирланди.\n– Мусобақанинг финал босқичида Термиз шаҳри жамоасининг ғолиб бўлишига ўз ҳиссамни қўшганимдан қувончим чексиз, – дейди вилоят марказидаги 2-умумтаълим мактабининг 7-синф ўқувчиси Фарида Исматова. – Спортнинг бадиий гимнастика тури бўйича эришган ютуқларим муносиб рағбатлантирилиб, Президентимиз совғасига сазовор бўлганим келажакда жаҳон мусобақаларида ҳам юртимиз шаънини муносиб ҳимоя қилишимга катта ишонч, интилиш уйғотди. Бу ишончни оқлаш учун устозларим кўмагида маҳоратимни янада ошираман.\nЁшлик ва спорт байрами санъаткорларнинг гала-концерти билан якунланди.\nТошкент. Муҳташам ва замонавий иморатлари, гўзал ва сўлим боғларию хиёбонлари билан наинки юртдошларимиз, балки хорижликларнинг ҳам ҳавасини тортаётган ва кундан-кунга чирой очиб бораётган Тошкент шаҳри бугун янада фусункор, жозибадор. Кўчалар, хиёбонлар байрамона безатилган, сержило нур таратаётган ранг-баранг чироқлар, баҳорнинг майин шабадасида ҳилпираётган байроқлар шаҳарга байрамона руҳ, ўзгача кайфият бахш этган. Пойтахт кўчалари ҳар кунгидан-да гавжум. Одамларнинг юз-кўзларида шодумонлик, шукроналик туйғуси акс этган.\n“Ўзбекистон” спорт мажмуасида “Умид ниҳоллари – 2015” спорт мусобақаларининг Тошкент шаҳар финал босқичи тантаналари бўлиб ўтди.\nТошкент шаҳар ҳокими Р.Усмонов мамлакатимизда Президентимиз Ислом Каримов раҳнамолигида барча соҳаларда амалга оширилаётган кенг кўламли ислоҳотлар жараёнида келажагимиз эгалари, эртанги кунимизнинг ҳал қилувчи кучи бўлган навқирон авлодни соғлом ва баркамол, ҳеч кимдан кам бўлмаган ва ҳеч қачон кам бўлмайдиган инсонлар қилиб вояга етказиш давлатимиз сиёсатининг устувор йўналиши этиб белгиланганини алоҳида таъкидлади.\nБу борадаги ишлар натижасини мамлакатимизда спортнинг моддий-техник базасини мустаҳкамлаш, соҳанинг ривожланиши учун халқаро стандартлар талаблари даражасида асос яратиш мақсадида ташкил этилган Республика Болалар спортини ривожлантириш жамғармаси фаолиятида, мамлакатимизнинг барча ҳудудларида, жумладан, пойтахтимизда барпо этилган замонавий таълим-тарбия муассасаларида энг илғор педагогик технологиялар асосида таҳсил олиб, спорт мажмуаларида жисмоний тарбия ва спорт билан шуғулланиб, юксак интеллектуал салоҳиятга эга, маънан ва жисмонан соғлом бўлиб вояга етаётган ўғил-қизларимиз мисолида кўриш мумкин.\nПойтахтимизда 287 умумтаълим мактаби ва 44 Болалар ва ўсмирлар спорт мактаби бўлиб, ушбу муассасаларда жами 78 минг нафардан зиёд ўқувчи-ёшлар спорт билан мунтазам шуғулланмоқда, улардан 32 минг нафардан ортиғи қизлар экани қувонарлидир. Ҳозирги кунда спортнинг футбол, қўл тўпи, волейбол, баскетбол, шахмат, бадиий ва спорт гимнастикаси каби турлари билан шуғулланувчилар сони 2003 йилга нисбатан 3-4 баробарга ошди.\n2005-2014 йилларда Тошкент шаҳридан халқаро спорт мусобақаларида 1500 нафарга яқин ўқувчи-ёшлар иштирок этиб, шулардан 672 нафари ғолиб ва совриндорлар қаторидан жой олди.\n“Умид ниҳоллари” – умумтаълим мактабларида таҳсил олаётган ўқувчи-ёшларнинг катта спорт анжумани, жисмоний тарбия ва спортга меҳри баланд миллионлаб ўғил-қизларнинг беғубор қалбларида куртак ёзган эзгу орзулари ижобатининг дебочаси, уларнинг ҳаётида том маънода янги саҳифа очувчи ёрқин воқеа, катта мусобақаларнинг нафаси, ғалаба шукуҳи, бир умрга ёдда қоладиган, унутилмас лаҳзаларни тақдим этувчи ёшлик ва спорт байрами, иқтидор эгаларини кашф қиладиган ва уларнинг келгусидаги улкан ютуқларида мустаҳкам асос бўлиб хизмат қиладиган парвоз майдонидир.\nМазкур мусобақаларнинг барча босқичларида жами 56 минг 50 ўқувчи қатнашди, уларнинг 25 минг 548 нафари қизлардир.\nБугун мана шу муҳташам мажмуада кўзлари чақнаб турган ўғил-қизлар тимсолида озод ва обод Ватанимизда униб-ўсаётган ниҳоллар – ҳам жисмоний, ҳам маънавий етук, миллий ва умуминсоний қадриятлар руҳида тарбия топган том маънодаги баркамол авлод, буюк келажагимиз бунёдкорлари намоён бўлмоқда.\n“Умид ниҳоллари – 2015” мусобақаларида ўз иқтидори ва қобилиятини намоён этган энг сара спортчилар қатнашди. Мусобақаларда қайд этилган натижалар йилдан-йилга ўсиб бораётгани ёшларимизнинг спорт соҳасидаги салоҳияти юксалаётганидан далолатдир. Мактаб ўқувчиларининг бу галги йирик байрами ҳам ана шундай маҳоратли ва шижоатли ёшларни ўзида бирлаштирди.\n– Қизим Комила билан фахрланаман, – дейди Илҳом Абдуқодиров. – Фарзандим спортнинг таэквондо тури билан шуғулланиб, жисмонан соғлом бўлиб вояга етаётгани бир қувонтирса, ўқувчи-ёшларнинг “Умид ниҳоллари – 2015” мусобақаларида ғолиблар қаторида турганидан севинчимиз икки ҳисса ошди. Ахир, ҳар бир ота-она фарзандининг бахту камолини кўришни орзу қилади. Унинг эл-юрт корига ярайдиган, Ватан олдидаги бурчини адо эта оладиган инсон бўлиб улғайишини истайди. Бугун ана шундай орзу-истакларимизнинг рўёбини кўряпмиз. Бу бизнинг энг катта бахтимиз. Ўғил-қизларимизнинг бундай натижаларга эришаётгани Президентимиз томонидан ёшларни ҳар томонлама қўллаб-қувватлашга қаратилаётган эътибор ва ғамхўрлик туфайлидир.\nҲаяжонли, орзиқиб кутилган дақиқалар келди. “Умид ниҳоллари – 2015” спорт ўйинларининг ғолиб ва совриндорларини тақдирлаш маросими бўлди. Чилонзор тумани жамоаси биринчи ўринга сазовор бўлди ва Президентимиз совғаси – “Дамас” автомобили билан тақдирланди. Юнусобод тумани вакиллари иккинчи, Учтепа тумани спортчи ёшлари учинчи ўринни эгаллади.\n– Бу мусобақа – биз ўқувчи-ёшларни беллашувларга чорлабгина қолмай, ўзаро дўстлик, меҳр-оқибат, аҳиллик туйғуларини ҳам мустаҳкамлайди, – дейди мусобақа ғолиби Ихтиёр Нормуродов. – “Умид ниҳоллари – 2015” спорт ўйинларининг эркин кураш бўйича баҳсларида қатнашдим. Мусобақада ғолиб бўлиб, мураббийларим ишончини оқлаганимдан бахтиёрман. Бу ютуғим янада янги марралар сари дадил қадам ташлашимда менга куч-ғайрат бағишлайди.\nБайрам садолари остида ранг-баранг либослардаги спортчилар, болалар ижодий жамоалари, таниқли ва ёш санъат усталари, эстрада хонандалари майдонга кириб келади. Жаҳон ва қитъа чемпионлари ҳамда совриндорларининг кўргазмали чиқишлари, санъат намояндалари ижросидаги қўшиқ ва рақсларда Ўзбекистон ёшларига хос интилиш, ғайрат-шижоат, жўшқинлик ва нафосат намоён бўлади.\nЭркин Ёдгоров, Холмўмин Маматрайимов, Байрам Айтмуродов, ЎзА


АҚШ Ироқ шимолида кичик ҳарбий денгиз базасини очди\nАҚШ яқинда Ироқ шимолида кичик ҳарбий денгиз базасини очди. Бу эса “Исломий давлат” экстремистик гуруҳининг ғазабини келтирди. Firebase Bell деб аталувчи базада икки кун аввал АҚШ денгиз ҳарбийси ракета ҳужумига учраб ҳалок бўлган эди. Firebase Bell резидент Барак Обама тўрт йил аввал Ироқдан Америка ҳарбийларини олиб чиқиб кетганидан кейин очилган илк АҚШ базасидир.\nОбама Ироққа йирик сонли қуруқлик қўшинларини юбориш ўрнига маҳаллий кучларга “Исломий давлат”га қарши курашда ёрдам беришини ваъда қилиб келади.\nАммо АҚШ армиясининг Ироқдаги ҳарбий аралашуви кўлами тобора кенгайиб бормоқда.\nЎтган йилдан бери АҚШ Ироққа махсус кучларини юбориб келади. Ҳозир базадаги 26-экспедицион бўлимда 200 га яқин Америка аскари бор.\nАҚШ армиясининг билдиришича, база тўлиқ ишлай бошлагунича унинг очилгани сир сақланиши режалаштирилган, аммо “Исломий давлат” бу ҳақда тезда хабар топган.\nБаза ўз фаолиятини икки ҳафта авал жимгина бошлаган бўлсада, Эрон дастаклаётган шиа жангарилар у ҳақда дарҳол хабар топишди. “Исломий давлат”га қарши курашаётган бу жангарилар америкалик ҳарбийларнинг мамлакатдаги фаолиятига кескин қаршидир. Гуруҳ аъзолари АҚШнинг ҳарбий қўшинларини “мустамлакачи куч” деб билишини, уларга қарши курашишини билдирди.\n“Исломий давлат” радикал гуруҳи 19 март куни “Катюша” ракеталари билан базага ҳужум қилди. Ҳужумда штаб-сержант Луи Кардин ҳалок бўлди, унинг ҳарбий бўлимидаги бир неча аскар жароҳат олди.\nКубага илк маротаба ташриф буюрган Обама 21 март куни журналистлар олдида чиқиш қилиб, Кардиннинг яқинларига ва қариндошларига ҳамдардлик билдирди.\n“Бу ҳодиса мана шундай тарихий сафарни бошлаётганимизда ҳам эркинлигимиз ва хавфсизлигимиз учун ҳар кунини қурбон қилаётган АҚШ армияси аъзолари борлигини кўрсатади. Шундай экан, улардан миннатдорман”, деди президент.\n“Исломий давлат” гуруҳи ва бошқа экстремистик кучларга қарши хорижий коалиция вакили полковник Стив Уоррен 21 март куни базага иккинчи марта ҳужум қилинганини, бу сафар базага кичик қуроллар билан ҳужум қилиш учун етарлича яқинлашган “Исломий давлат” жангарилари ҳужум қилганини, аммо ҳужм муваффақиятсиз бўлганини айтди.\nУоррен бу ҳужумда бирорта ҳам АҚШ ҳарбийси жароҳат олмаганини, лекин икки жангари ҳалок бўлганини билдирди. Пентагонда бўлиб ўтган матбуот анжуманида Уоррен: “Ўзимизни яхши ҳимоя қила олишимиз учун ҳарбий позициямизни яхшилаш устида ишлаяпмиз, десак бўлади,” деди.\nПолковник база жанг фронтидан узоқда жойлашгани ва жангариларга қарши ҳужум уюштирмаётгани учун ҳарбий застава ўлароқ кўрилмаслиги кераклигини қўшимча қилди.\nУоррен Махмур шаҳри яқинида жойлашган Ироқ базасидаги АҚШ маслаҳатчиларини назарда тутиб, “Базадагиларнинг асосий мақсади, табиийки, америкаликларни ҳимоя қилишдир”, деди.\nАҚШ ҳарбийларининг билдиришича, уларда ҳозирча Мосул шаҳрини озод қилиш учун ҳарбий артиллерия бўлимини ишга солиш режаси йўқ.


ИнтерФУТБОЛ :: «Насаф»: Ёш футболчилар билан шартномани узайтирилмоқда\n«Насаф»: Ёш футболчилар билан шартномани узайтирилмоқда\n«Насаф» футбол клуби ўтган мавсумда бош жамоа сафида дебют мавсумини ўтказган ва мухлислар эътиборини қозонган Ҳусайн Норчаев, Абубакрризо Турдиалиев ҳамда Муродбек Хўжамбердиевлар билан ўртадаги шартнома муддатлари 2023 йил охиригача узайтирилди.\nЎзингизга маълум, ўтган мавсумда Ҳусайн Норчаев “Насаф”нинг турли ёшдаги учала жамоаси таркибида ҳаракат қилиб, ҳар учала жамоа билан ҳам соврин ютган футболчига айланганди. Норчаев дебют мавсумдаёқ Суперлигада учта гол уришга эришган. Абубакрризо Турдиалиев ҳам Суперлигада иккита голга ҳаммуаллифлик қилди. Жамоанинг яна бир умидли футболчиси Муродбек Хўжамбердиевни Суперлигадаги ўйинлари билан мухлислар кўнглидан жой олди деб бемалол айтиш мумкин.\n«Насаф» футбол клуби раҳбарияти ҳозирги кунда таркибдаги бир қатор етакчи футболчилар Марко Станоевич, Бобир Абдихолиқов ҳамда Шароф Муҳитдиновлар билан ҳам музокара олиб бормоқда. Музокаралар якунланганидан сўнг сиз азиз мухлисларга бу ҳақида маълумот берамиз.\n20:30 ФИФА Ўзбекистонда VAR тизимини қўллашга рухсат берди (0)\n20:07 «Вест Хэм»га кимлар керак (0)\n19:37 Бразилиялик футболчи Италия термасига чақирилди (0)\n19:16 PES-2022 симуляторидан “Пахтакор” ва АГМК клублари ҳам ўрин олади агар... (0)


Ўрнатилган онлайн НКМларнинг 40 фоиздан кўпроғи ишлатилмаяпти\nКасса чекини тақдим этиш – бу тадбиркорлик фаолиятининг қонунийлигини билдиради. У товарлар амалдаги қонун меъёрларига мувофиқ ҳисобга олинганини – даромадлар ҳақидаги барча маълумотлар автоматик равишда солиқ органлари маълумотлар базасига ўтказилганини ва тадбиркорлик фаолияти шаффоф эканлигини англатади. Бугунги кунда назорат-касса техникаларининг янги авлоди – онлайн назорат-касса машиналари ва виртуал кассалар жорий этилмоқда. Бу босқичма-босқич амалга ошириляпти.\nAйни пайтда мамлакат бўйлаб қарийб 34 мингта онлайн НКМ ва виртуал касса ўрнатилган. Бироқ, истеъмолчилар билан ҳисоб-китоб жараёнида уларнинг 14 128 тасидан фойдаланилмаяпти. Яъни, 40% дан зиёд тадбиркорлик субъектлари амалдаги қонунларга бўйсунмасдан, аҳоли билан ўзаро ҳисоб-китобларда онлайн назорат-касса машинаси ёки виртуал касса тизимидан фойдаланмаяпти, ҳатто мазкур онлайн техникани ўрнатган бўлса ҳам.\nБу истеъмолчиларнинг ҳуқуқларини қўпол равишда бузишдир, чунки товар (иш, хизмат)лар учун ҳақ тўлаш шакли ҳамда тартиби белгиланган. “Истеъмолчиларнинг ҳуқуқларини ҳимоя қилиш тўғрисида”ги Ўзбекистон Республикаси Қонунининг 10-моддасида шундай дейилган: “Олди-сотди амалга оширилганда истеъмолчига касса ёки товар чеки берилади. Товарни касса ёки товар чекини бермасдан сотиш тақиқланади.”\nБунда, замонавий бозордаги аниқ ҳолатларни, яъни бизнес ва хизматлар соҳасининг онлайн назорат-касса ва виртуал кассаларга босқичма-босқич ўтишини ҳисобга олган ҳолда, тўлов терминали орқали қабул қилинган тўловлар учун харидорларга тўлов терминали чеки билан бирга онлайн-НКМ ёки виртуал касса чеки ҳам берилиши шарт (Ўзбекистон Республикаси Президентининг 2019 йил 6 сентябрда имзоланган “Савдо ва хизмат кўрсатиш соҳасидаги ҳисоб-китоблар тизимига замонавий ахборот технологияларини жорий қилиш ҳамда ушбу соҳада жамоатчилик назоратини кучайтириш чора-тадбирлари тўғрисида”ги ПФ-5813-сонли фармони, 5 банди.). Бу ҳақда тадбиркорлик субъектлари хабардор этилган.\nИстеъмолчилар дорихоналарда, алкоголь ва тамаки маҳсулотлари савдо нуқталарида ёки автомобилларга ёқилғи қуйиш шохобчаларида пластик карта орқали харидни амалга оширганда тўлов терминаллари чекларини олишади. Ушбу чекларда харид тўғрисида батафсил маълумотлар бўлмайди, масалан, товарлар (иш ёки хизмат) номи, миқдори, нархи, қўшилган қиймат солиғи суммаси, QR код.\nДемак, алкоголь ва тамаки маҳсулотлари, дори-дармон, автомобилларга бензин, дизель ёқилғиси ва газ ёқилғиси савдоси билан шуғулланувчи бундай тадбиркорлик субъектлари онгли равишда фойдасини яширишни мақсад қилган. Товарлар ва давлат бюджети тушумларининг тўғри ҳисобга олинмаслиги мамлакат иқтисодиётига тузатиб бўлмас зарар етказади. Ноинсоф тадбиркорлар хуфиёна равишда қонунларни четлаб ўтади. Истеъмолчилар қонун устуворлигини ўрнатишга ўз ҳиссаларини қўшишлари мумкин.\nҲуқуқимизни қандай ҳимоялаймиз?\nЖамоатчилик назорати – ҳуқуқбузарларга таъсир кўрсатадиган энг самарали чоралардан биридир. Бунда қонунчилик асосларини билиш кифоя:\n– 2020 йил 1 январдан алкоголь ва тамаки маҳсулотлари, дори-дармон, автомобилларга бензин, дизель ёқилғиси ва газ ёқилғиси савдоси билан шуғулланувчи барча тадбиркорлик субъектлари учун онлайн назорат-касса техникаларидан фойдаланиш МАЖБУРИЙ. Мазкур шохобчаларда сизга, QR кодли чек берилиши шарт.\nДиққат! Бунда истеъмолчи тўловни нақд пул ёки пластик карта билан амалга оширгани муҳим эмас.\n– 2020 йил 1 августдан юқоридагиларга ўтган йил якунлари бўйича йиллик обороти (тушуми) беш миллиард сўмдан ошган тадбиркорлик субъектлари қўшилди. Уларга йирик савдо тармоқлари киради.\n– QR кодли чек талаб қилиш – ҳар бир истеъмолчининг ҳуқуқи. Қатъий туринг. Нима учун дори воситалари ва бошқа халқ истеъмоли моллари нархлари ошиб кетаётганини тушунтиришни талаб қилинг. Масаланинг ечими топилмаса, Давлат солиқ қўмитаси шу ернинг ўзида (71) 244-98-98 рақамли “ишонч телефони” ёки Call-марказининг 1198 қисқа рақамига мурожаат қилишингизни сўрайди.\nҲуқуқбузарлик учун жавобгарлик муқаррар\nЧек беришни рад этиш, тўлов терминалисиз ёки касса аппратисиз савдо қилиш – жарима солишга сабаб бўлувчи жиддий солиқ ҳуқуқбузарлиги. Солиқ кодексининг 221-моддасига мувофиқ, “Назорат-касса техникасининг ва (ёки) ҳисоб-китоб терминалларининг қўлланилиши мажбурий бўлгани ҳолда, уларни қўлламасдан савдони амалга оширганлик ва хизматлар кўрсатганлик, худди шунингдек сотиб олувчига квитанциялар ёзиб бериш, талонларни, чекларни ёки уларга тенглаштирилган ҳужжатларни бериш мажбурий бўлгани ҳолда бундай ҳужжатларни бермасдан товарларни реализация қилганлик ва хизматлар кўрсатганлик, шунингдек ҳисоб-китоб терминаллари орқали тўловларни қабул қилишни рад этганлик – беш миллион сўм миқдорида жарима солишга сабаб бўлади.”\nҲудудлар кесимида хўжалик юритувчи субъектларнинг Онлайн НКМ ёки виртуал кассадан ФОЙДАЛАНМАСЛИК кўрсаткичи:\nҚорақалпоғистон Республикаси – 34,2 %\nАндижон вилояти – 53,6 %\nБухоро вилояти – 51, 9%\nЖиззах вилояти – 40, 0%\nҚашқадарё вилояти – 21,5%\nНавоий вилояти – 25,2%\nНаманган вилояти – 43,1%\nСамарқанд вилояти – 62,4%\nСурхондарё вилояти – 44,6%\nСирдарё вилояти – 39,4%\nТошкент вилояти – 47,4%\nФарғона вилояти – 37,3%\nХоразм вилояти – 22,5%\nТошкент шаҳри – 42,5%\nИстеъмолчилар ҳуқуқларини ҳимоя қилиш – қонуний ва шаффоф бизнес кафолати.


№ 37 дан: 06.05.2017\nТадбиркорлар учун имтиёзли кредитлар\nМолишояк қишлоғида яшовчи иккинчи гуруҳ ногирони Мирзо Аҳмедов хонадонига "Агробанк" тижорат банкининг Пешкў тумани филиали вакиллари ташриф бую¬риб, ундан тадбиркорликка қизиқишини сўрашганда, жавоб шундай бўлди:\n—Фарзандларим уйлижойли, бизга ҳам қарашиб туришибди. Давлат ҳам пенсия беряпти. Лекин инсон дегани ризқ-рўз учун доимо ҳаракат қилиши керак. Шунинг учун ҳам мен ва аёлим анчадан буён чорвачилик ҳамда паррандачилик билан шуғулланишни ният қилаётган эдик. Кредит берилса, иш бошлаймиз.\nБанк Мирзо ака ва унинг иккинчи гуруҳ ногирон аёлига жами 14 миллион 976 минг сўм имтиёзли кредит ажратди. Улар бу маблағга 4 та қорамол, икки бош қўй ва 50 та парранда харид қилишди.\n—Кредит биз сингари кам таъминотли оилалар учун турмушини янада яхшилашга қўл келади,—дейди хонадон соҳиби.—Ўзим, ра¬фиқам ва ўғлим доимий ишли бўлдик.\nПешкў қишлоғида истиқомат қилувчи Акмал Аҳмедовнинг ҳам қў¬шимча даромад манбаи кўпайди. У банкдан ажратилган кредит пулига 3 бош қорамол ва 100 та товуқ олиш билан чеклангани йўқ. Ишбилармон томорқанинг бир сотихида иссиқхона барпо этди.\nРеспублика Марказий банкининг "Оддий аҳолини тадбиркорликка жалб қилиш" лойиҳаси оила даромадини кўпайтириш, қишлоқ хўжалик маҳсулотлари етиштириш орқали дастурхонни тўкин қилиш ва бандлик масаласи ечимида муҳим аҳамият касб этмоқда.\n"Агробанк" туман филиали бўлим бошлиғи Исомиддин Мирхоновнинг таъкидлашича, биргина "Истиқбол", "Пешкў" ва "Янгибозор" қишлоқ фуқаролар йиғинлари бўйича 276 фуқарога жами 1 миллиард 932 миллион сўм миқдорида кредит маблағи ажратилди. Тадбиркорликка қўл урмоқчи бўлган яна икки юз нафарга яқин фуқарога сармоя бериш бўйича ҳужжатлар расмийлаштирилмоқда. Банк кредитлари асосан чорвачилик, паррандачилик, асаларичилик, балиқчилик, боғдорчилик ва иссиқхона хўжаликлари ташкил этишга йўналтирилаётир.\n"Халқ билан мулоқот ва инсон манфаатлари йили" Давлат дастурида кўзда тутилган ишбилармонликни қўллаб-қувватлаш ҳамда мамлакатимиз Президентининг 2017 йил 17 мартда қабул қилинган "Тадбиркорлик субъектлари ва кенг аҳоли қатламига микрокредитлар ажратиш тизимини янада соддалаштириш чора-тадбирлари тўғрисида"ги қарори ижросини таъминлаш доирасида тижорат банклари кредитлари салмоғи ошиб боради.


Гуноҳларнинг қисмларга бўлиниши ва банданинг сифатлари\nБилгилки, инсоннинг сифатлари ва хулқлари кўпдир. Гуноҳларнинг келиб чиқиши тўртта сифатга бориб тақалади: а) рубубийлик сифатлари (яратувчига хос сифатлар); б) шайтонийлик сифатлари; в) ҳайвонийлик сифатлари; г) ёввойилик сифатлари. Инсон тийнати ҳар хил аралашмалардан қорилган. Ҳаммаси ўз таъсирига эга, бамисоли шакар, сирка ва заъфарон сиканжабин қоришмасида турли таъсирларга эга бўлганидек. Кибр, фахр, ғурур, мақтовни севиш, беҳожатликни яхши кўриш, боқий қолишни орзу қилиш, ҳаммадан устун бўлишни исташ, ҳатто "мен сизнинг парвардигорингизман", деган даражагача бориш кабилар рубубийлик сифатларига иштиёқни қўзғайди. Барча гуноҳи кабиралар мана шу нуқтадан ёйилади. Кўпчилик бу гуноҳлардан ғофил қолиб, уларни гуноҳ санамайди. Аслида улар шаксиз ҳалокатга олиб борувчи энг катта гуноҳлар бўлиб, аксар жиноятларнинг онасидир. Ҳасад, зулм-ситам, ҳийла, алдамчилик, фасод ва макрга буюриш, товламачилик, мунофиқлик, бидъат ва залолатга даъват қилиш кабилар шайтоний сифатлардан тарқалади. Қизғанчиқлик, очкўзлик, жинсий ва қорин шаҳватини қондириш учун ҳирс билан ташланиш, зино, баччабозлик, ўғирлик, етимларнинг молига хиёнат, дунё орттиришга меҳр кабилар ҳайвоний сифатдан туғилади. Ёввойилик сифати эса, ғазаб, нафрат, одамларга қўл кўтариш, сўкиш, ўлдириш, мол-мулкни зоеъ қилиш каби иллатларни пайдо қилади. Барча гуноҳлар мана шу сифатлардан тармоқланиб, ёйилади. Бу сифатлар инсон фитратида аста-секин ҳаракатланиб бири иккинчисига йўл очади. Аввало, ҳайвонийлик сифати ғолиб келиб, кейин унга ёввойилик сифатлари эргашади. Улар бирлашиб, ақлни қаллоблик, маккорлик ва ҳийла йўлида ишлатади. Бу шайтоний сифатдир. Кейин фахр, иззат, улуғлик ва буюкликни даъво қилиш, барчадан устунликни қасд қилиш каби рубубийлик сифатлари фитратни эгаллайди. Мазкур сифатлар гуноҳларнинг онаси ва манбаидир. Сўнг гуноҳлар аъзоларга ёйилади. Куфр, бидъат, нифоқ, ичиқоралик каби сифатлар қалбда қарор топади. Баъзилари кўз ва қулоқда муқим бўлса, яна баъзилари тилда, қорин ва жинсий аъзоларда, қўл ва оёқларда, умуман, барча аъзоларда маскан топади. Билгилки, гуноҳлар икки қисмга ажралади: – банда ва Оллоҳ таоло орасидаги гуноҳлар; – бандаларнинг ҳақларига тааллуқли гуноҳлар.\nНамозни, рўзани, махсус вожибларни тарк этиш нафсга тааллуқли гуноҳдир. Закотни тарк этиш, бирон жонни ўлдириш, мол-мулкка босқинчилик қилиш, ор-номусни топташ бандаларнинг ҳақларига тааллуқли гуноҳлардир. Шунингдек, бидъат амалларга чақириб, гуноҳларга рағбат уйғотиш, Оллоҳ таоло рози бўлмайдиган ишларга журъат этиш ҳам (хавфу ражони баробар билмасдан, ражони хавфдан устун қўядиган баъзи воизларни мана шундай "журъат"да айблаш мумкин) ўзгаларнинг ҳақларига тажовуз саналади. Банда ва Оллоҳ таоло орасидаги гуноҳ, агар ширк бўлмаса, афв этилишига умид қилиш мумкин. Хабарда келади: "Битиклар учтадир: кечириладиган гуноҳлар битиги; кечирилмайдиган гуноҳлар битиги; тарк қилинмайдиган битик. Бандалар билан Оллоҳ таоло орасидаги гуноҳлар кечириладиган гуноҳлар битигида, Оллоҳ таолога ширк қилиш кечирилмайдиган гуноҳлар битигидадир. Бандаларнинг ҳақларига тажовуз қилган золимлар, то афв этилгунга қадар зулми учун ҳисоб беради. Уларнинг гуноҳлари тарк этилмайдиган битикда қайд қилинган" (Аҳмад, Ҳаким ривояти, саҳиҳ). Билгилки, гуноҳлар сағоир (кичик гуноҳлар) ва кабоирга (катта гуноҳлар) бўлинади. Гуноҳларни катта-кичикка бўлишда ҳар хилликлар мавжуд. Баъзилар айтади: "Гуноҳнинг катта ё кичиги йўқ. Оллоҳга қарши ҳар бир иш улуғ жиноятдир". Бу заиф қараш. Чунки, Оллоҳ таоло айтади: "Агар сизлар манъ этилган гуноҳларнинг катталаридан сақлансангизлар, қилган кичик гуноҳларингизни ўчирурмиз ва сизларни улуғ манзил – жаннатга киритурмиз" (Нисо, 31-оят); "Улар (яъни, жаннатга сазовор бўлганлар) кичик хатолардан бошқа катта гуноҳлардан ва бузуқликлардан йироқ бўладиган зотлардир. Албатта Парвардигорингиз мағ-фирати кенг зотдир. У сизларни (яъни, оталарингиз Одамни) ўзи ердан – тупроқдан пайдо қилган пайтиданоқ ва сизлар оналарингизнинг қорнида ҳомила бўлган пайтингизданоқ жуда яхши билгувчидир. Бас, сизлар ўзларингизни покламай қўя қолинглар! У тақводор бўлган кишиларни ҳам жуда яхши билгувчидир" (Нажм, 32-оят). Расулуллоҳ соллаллоҳу алайҳи васаллам айтадилар: "Беш вақт намоз ва жума намозлари уларнинг орасидаги гуноҳларга каффоратдир, агар катта гуноҳлардан сақланилса" (Муслим ривояти). Абдуллоҳ ибн Амр ибн Ос розийаллоҳу анҳу Расулуллоҳ соллаллоҳу алайҳи васалламнинг шундай деганларини ривоят қилади: "Оллоҳга ширк келтириш, ота-онага оқ бўлиш, одам ўлдириш, ёлғон ғасам ичиш катта гуноҳлардандир" (Бухорий ривояти).\nСаҳоба ва тобеъинлар катта гуноҳларни тўртта, еттита, тўққизта, ўн битта ва ундан ортиқ деб, уларнинг сонида ихтилофга боришган. Ибн Масъуд катта гуноҳлар сонини тўртта, Ибн Умар еттита, Абдуллоҳ ибн Амр тўққизта дейишган. Ибн Аббос Ибн Умарнинг: "Катта гуноҳлар сони еттита", деган сўзини эшитиб, шундай деган экан: "Гуноҳи кабиранинг еттитадан кўра етмишта экани ҳақиқатга яқинроқдир". Мурра розийаллоҳу анҳу дейди: "Оллоҳ қайтарган ҳар бир нарса гуноҳи кабирадир". Бошқаси айтади: "Оллоҳ тарафидан эвазига жаҳаннам ваъда қилинган ҳар бир гуноҳ кабира жумласидандир". Салафлардан баъзилари дейди: "Дунёда жазони вожиб қиладиган ҳар қандай иш гуноҳи кабирадир". Яна шундай хабар ҳам бор: "Катта гуноҳлар мубҳамдир, уларнинг сонини аниқлаб бўлмайди, худди Қадр кечасини, жума кунидаги дуолар ижобат бўладиган соатни аниқ белгилаб бўлмагани каби". Шу ҳақда Ибн Масъуд розийаллоҳу анҳуга савол беришганида: "Нисо сурасининг аввалидан, то "агар сизлар манъ этилган гуноҳларнинг катталаридан сақлансангизлар" (Нисо, 31) оятигача ўқинглар. Мана шу сурада мазкур оятгача бўлган ўринда Оллоҳ қайтарган барча нарсалар гуноҳи кабирадир", деб айтган. Абу Толиб Маккий гуноҳи кабираларни ўн еттита санаб, бу саноқни хабарлардан ва Ибн Аббос, Ибн Масъуд, Ибн Умарларнинг сўзларидан хулоса қилиб айтади: "Катта гуноҳнинг тўрттаси қалбга тегишли: – Оллоҳга ширк; – гуноҳда қатъий туриш; – Оллоҳ раҳматидан ноумид бўлиш; – Оллоҳнинг азобидан хотиржам бўлиш. Тўрттаси тилга тегишли: – ёлғон гувоҳлик бериш; – покдомон аёлни бадном қилиш; – ғамус қасам, яъни, у туфайли ботил ҳаққа, ҳақ ботилга айланади ёки бир мўминнинг моли ноҳақ тортиб олинади, гарчи у мол арзимас мисвок бўлса ҳам. Бу қасам жаҳаннамга тортувчи бўлгани учун ҳам "ғамус" деб номланди; – сеҳр.\nИнсонни ва бошқа жисмларни асл хилқатидан ўзгартириб кўрсатадиган ҳар бир гап сеҳрдир. Катта гуноҳнинг учтаси қоринга тегишли: – ичкилик ичиш ва маст бўлиш; – зулм билан етимнинг молига тажовуз қилиш; – судхўрлик эканини билган ҳолда унинг фоизини ейиш; Иккитаси жинсий аъзога тегишли: – зино; – баччабозлик. Иккитаси қўлга тегишли: – ўлдириш; – ўғирлик. Биттаси оёққа тегишли: –бир мусулмоннинг иккита кофирдан, ўн мусулмоннинг йигирмата кофирдан қочмоғи. Биттаси бутун аъзоларга тегишли: – ота-онага оқ бўлиш". Абу Саид Худрий ва бошқа саҳобалар (розийаллоҳу анҳум) айтишган: "Сизлар қилаётган амалларингизни кўзингиз олдидаги қилча ҳам кўрмайсизлар. Ҳолбуки, биз Расулуллоҳ соллаллоҳу алайҳи васаллам замонида уларни гуноҳи кабиралардан деб билардик" (Бухорий ривояти). Олимлардан бир тоифаси гуноҳи кабира ҳақида шундай дейдилар: "Қасддан қилинган ҳар бир гуноҳ кабирадир. Оллоҳ қайтарган ҳар бир нарса кабирадир". "Ўғирлик гуноҳи кабирами, йўқми?" деган саволга "кабира" сўзининг маъносини фаҳмламагунча тўғри жавоб бериб бўлмайди. Бу гап "ўғирлик ҳаромми ё ҳаром эмас?" деган кишининг сўзига ўхшайди. Бунинг учун, аввало, ҳаромнинг маъносини англаш зарур. Кейин ўғирлик феълида ҳаромнинг иштироки борми ё йўқлиги аниқланади. Гуноҳи кабира лафз жиҳатидан мубҳам. Яъни, на луғатда, на шариатда унинг қатъий чегараси бор. Негаки, "катта" ва "кичик" тушунчаси нисбийдир. Гуноҳнинг катта деб ҳисобланиши ундан қуйироқда кичик гуноҳ тургани учун, гуноҳнинг кичик деб ҳисобланиши ундан баландроқда катта гуноҳ тургани учундир. Бегона аёлга қарашга нисбатан бегона аёл билан бир тўшакда ётиш оғир гуноҳдир. Лекин бир тўшакда ётиш у билан зино қилишдан енгилроқ гуноҳдир. Мусулмоннинг қўлини кесиш уни калтаклашга нисбатан оғир гуноҳ, аммо уни ўлдиришга нисбатан енгил гуноҳдир. Инсон ўзи содир этган қандайдир ёмон феъли учун жаҳаннам билан қўрқитилса, дўзахийликка сабаб бўлувчи бу амални кабира деб аташ мумкин. Биз бу ўринда жаҳаннамнинг олови билан азобланишнинг улуғлигини назарда тутяпмиз. Шунингдек, бу дунёда оғир жазони вожиб қиладиган амални ҳам гуноҳи кабира дейиш жоиз. Оллоҳ таоло Қуръонда қайси амаллардан қайтарган бўлса, уларни ҳам гуноҳи кабира деб аташ мумкин. Қуръони каримда махсус зикр этилишининг ўзи бу ишнинг катталигига далолат қилади. Кейин бу ишнинг улуғ, катта бўлиши, шаксиз нимагадир нисбатан олинади. Чунки, Қуръон каломлари даражада ҳам фарқланади. Умуман олганда, гуноҳи кабирага берилган бу таърифларнинг зарари йўқ. Саҳобалар тарафидан нақл қилинган таърифлар ҳам мазкур эҳтимоллардан узоқ эмас. Муҳими, "Агар сизлар манъ этилган гуноҳларнинг катталаридан сақлансанглар, қилган кичик гуноҳларингизни ўчирурмиз" (Нисо, 31)оятининг маъносини англамоқдир. Расулуллоҳ соллаллоҳу алайҳи васаллам дейдилар: "Намозлар улар орасида содир этилган гуноҳларга каффоратдир. Кабиралар бундан мустасно". Мана шунинг ўзи гуноҳлар катта ва кичикка бўлиниши исботидир. Шариат назарида гуноҳлар уч қисмга бўлинади: – кабиралиги шариатда маълум гуноҳлар; – сағиралар жумласида саналган гуноҳлар; – кабира ё сағиралиги иштибоҳли бўлган, ҳукми номаълум гуноҳлар. Демак, гуноҳларнинг қатъий чегарасини ёки уларнинг сонини билишга интилиш мумкин бўлмаган нарсани хоҳлашдир. Чунки, бунинг учун Расулуллоҳ соллаллоҳу алайҳи васалламнинг: "Мен ўнта ёки бешта гуноҳи кабирани ирода қилдим", деб айтганлари ва уларни ажратиб кўрсатганлари эшитилган бўлиши керак. Лекин Пайғамбар алайҳиссалом бундай демаганлар. Балки, баъзи лафзларда "гуноҳи кабирадан учтаси", "гуноҳи кабирадан еттитаси", деб айтганлари ворид бўлган. Шариат саноғини билдирмаган нарсанинг саноғини билиш мумкинми?! Шариатда баъзи нарсаларнинг аниқлиги қасд қилинмайди. Токи бандалар шу нарсага бўлган эътиборини кучайтирсинлар, доимо ундан огоҳ бўлсинлар. Масалан, одамларнинг Қадр кечасига бўлган интилишлари кучли бўлиши учун "лайлатул қадр"нинг вақти аниқ қилинмади. Тўғри, гуноҳи кабираларнинг жинслари ва навларини аниқлаш мумкин. Лекин унинг зоти ва ҳаддини аниқлашда фақат шубҳа ва тахминларгагина асосланамиз. Гуноҳи кабираларнинг энг каттасини биламиз, аммо энг кичик гуноҳни билишнинг иложи йўқ. Шаръий далиллар ва басират нури ила англаймизки, шариатнинг бутун мақсади халқни Оллоҳ таолога яқинлик ҳосил қилишга, дийдори саодатини топишга ундашдир. Бунга етишнинг ягона йўли – Оллоҳ таолони, унинг сифатларини, китобларини, пайғамбарларини танишдир. Оллоҳ таолонинг ушбу сўзлари шунга ишорадир: "Мен жин ва инсни фақат ўзимга ибодат қилишлари учунгина яратдим" (Зорийот, 56-оят). Яъни, одамларни менга банда бўлишлари учун яратдим, бандага банда бўлиш учун эмас. Бандага бандалик – Оллоҳни Парвардигор деб, нафсини қул деб билмасликдан туғилади. Пайғамбарлар юборилишидан кўзланган асосий мақсад ҳам шу. Лекин бу мақсад фақат дунё ҳаётидагина тўла амалга ошади. Пайғамбарларнинг ушбу сўзларидаги маъно ҳам шудир: "Дунё охиратнинг шудгоридир" (Уқалий заиф ҳадислар жумласида ривоят қилган). Дунёни асраш ҳам динга тобеъ мақсаддир. Чунки дунё дин учун воситадир. Дунёда охират билан боғланган икки нарса бор: жонлар ва моллар. Оллоҳ таолонинг маърифати (Оллоҳни таниш) эшигини ёпувчи ҳар қандай нарса гуноҳи кабиранинг энг каттасидир. Инсоннинг ҳаёт эшигини ёпувчи нарсалар ундан кейинги ўринда, одамларнинг тирикчилиги эшигини ёпувчи нарсалар ундан кейинги ўринда туради. Мана шу учта даражадир. Қалбларнинг маърифатни, бандаларнинг ҳаётни, шахсларнинг молларни асрашлари шариатда зарурийдир. Бу учта иш хусусида ҳеч бир дин ихтилофга бормайди. Албатта, Оллоҳ таолонинг бирор пайғамбарни халқнинг дини ва дунёсини ислоҳ қилиш учун жўнатиб, кейин уларни Оллоҳ расулларини танишдан тўсадиган ишларга ёки кишиларни ўлдириб, молларни ҳалок қилишга буюриши ҳеч жоиз бўлмаган ишдир. Гуноҳи кабираларнинг учта даражаси бор. Биринчи даража – Оллоҳ таолони ва унинг расулларини танишдан тўсадиган куфр. Куфрдан ўтадиган гуноҳи кабира йўқ. Чунки Оллоҳ ва банда ўртасидаги парда жаҳолатдир. Бандани Оллоҳга яқинлаштирувчи восита эса, илм ва маърифат. Банда маърифати миқдорида Оллоҳга яқинлашади, жаҳолати миқдорида Ундан узоқлашади. Куфр деб номланган жаҳолатнинг орқасидан "азобдан қутулиб қоламан", деган хомхаёл ва Оллоҳнинг раҳматидан ноумид бўлиш даражаси келади. Бу ҳам айни жаҳолатнинг ўзидир. Кимки Оллоҳни таниса, Оллоҳнинг азобидан қутилиб қолишини хаёлига ҳам келтирмайди, ноумид ҳам бўлмайди. Бу даражадан кейин келадиган бидъатлар бир-биридан шиддатлидир. Оллоҳнинг зоти, сифатлари, феъллари билан боғлиқ бу бидъатлар ўзаро фарқланади. Иккинчи даража – жон, яъни, инсон ҳаётидир. Чунки тириклик сифати билан Оллоҳни таниш ҳосил бўлади. Жонга қасд қилиш гарчи куфрдан кичик гуноҳ бўлса ҳам, шаксиз гуноҳи кабирадир. Негаки, бу билан айни мақсад ва мақсад василаси барҳам топади. Дунё ҳаётидан кўзланган мақсад охиратдир. Охиратга етишиш Оллоҳни таниш орқалигина амалга ошади. Аъзоларни кесиш ва умуман инсоннинг ҳалокатига сабаб бўлувчи ҳар бир ҳаракат, ҳатто калтаклаш ҳам жонга қасд қилишдан кейинги гуноҳи кабирадир. Зино ва баччавозлик ҳам шу иккинчи мартабадаги гуноҳи кабирадир. Агар одамлар мана шундай бузуқ асосда яқинлик қилсалар, насл қирқилади, вужуд ҳалокат сари юзланади. Зино мавжудликнинг асосини йўқотолмайди, лекин насабларни қориштириб, ворислик низомини, ҳаёт интизомини издан чиқаради. Зинога ижозат бўлса, қандай қилиб бу низом бузилмасин!? Ҳайвонларнинг эркаги ва урғочиси бир-бирига хосланмагани учун уларнинг бу ишида интизом бўлмайди. Шунинг учун мақсади ислоҳ этиш бўлган ҳеч бир шариатда зинога рухсат берилишини тасаввур ҳам қилиб бўлмайди. Учинчи даража – мол-мулклар. Улар халқнинг тирикчилик воситаси бўлиб, уларни ҳар ким ўзича қандай хоҳласа, шундай идора қилмоғи (масалан, босқинчилик, ўғрилик ва ҳоказо йўллар билан қўлга киритмоғи) жоиз эмас. Балки, моллар жонларнинг, яъни, инсонларнинг яшаши учун асралмоғи лозим. Агар моллар олиб қўйилса, уларни қайтариб олиш имкони бор. Аммо моллар кейин тузатиш қийин бўлган йўл билан қўлга киритилса, гуноҳи кабира бўлиб қолади. Тузатиш қийин бўлган йўллар тўрттадир. 1. Яширин йўл билан. Бу ўғирликдир. Кўпинча мол эгаси ўғирликдан бехабар қолади (Агар хабардор бўлса, ўғирлик рўй бермасди). Ўғри номаълум бўлганидан кейин молини кимдан талаб қилсин. 2. Етимнинг молини ейиш. Бу ҳам яширин йўл билан амалга ошади.\nЕтимнинг яқини, етимнинг молига мутасадди киши бу ишда синалади. Чунки, у етимнинг моли ишониб топширилган кишидир. Унга етимдан бошқа даъвогар йўқ. Лекин етим ёш бола, даъво қилишни билмайди. Демак, етимнинг молини ейишни улуғ гуноҳ санаш бу ўринда вожибдир. Босқинчилик эса бунинг хилофидир. Чунки, босқинчилик яширин эмас, очиқ содир этилади. Шунингдек, омонатга хиёнат ҳам бунинг хилофи бўлиб, омонат эгаси ўз молини даъво қилишга ҳақлидир. 3. Ёлғон гувоҳлик билан ўзгаларнинг молига эга бўлиш. 4. Сохта қасам билан омонат ёки омонат бўлмаган молни олиш. Буларнинг барчасида моллар тузатиш имконсиз бўлган йўллар билан қўлга киритилган. Уларни аслан ҳаром қилишга шариатда ҳар хиллик бўлиши жоиз эмас. Гарчи бу тўртта йўлнинг баъзиларига шариат жазо тайинламаган бўлса ҳам, улар гуноҳи кабира саналишга муносибдир. Ўзгаларнинг молига бу тариқа эга бўлишнинг оқибати хусусида Оллоҳ ва Расулининг таҳдид – ваъиди кўп, бу йўлларнинг дунё манфаатига салбий таъсири катта. Рибо, яъни судхўрликка келсак, бу ерда икки томоннинг розилиги асосида шариат қўйган шартни бузиш билан ўзганинг молини ейиш бор. Бу каби ишларда шариатда ҳар хиллик бўлиши мумкин. Бировнинг молини ўша одамнинг ва шариатнинг розилигисиз талаш гуноҳи кабира қилинмади. Рибо эса мол эгасининг розилиги билан, аммо шариатнинг норозилиги билан ҳосил бўлади. Шариат зинони улуғ гуноҳлардан санаб, ундан қайтарар экан, талаш ва бошқа йўллар билан бўладиган зулмни, хиёнатни ҳам улуғ гуноҳ деб билди. Аммо, хиёнат ё талаш йўли билан майда пулчақаларни ўзлаштиришни ҳам гуноҳи кабиралар жумласига қўшиш шубҳали масаладир. Бу ҳукм гумонга асосланган. Гумоннинг оғирроқ палласида "бундай ишлар гуноҳи кабира доирасига кирмайди" деган қараш тош босяпти. Гуноҳи кабира шариат ихтилоф қилмайдиган жиҳат билан хосланмоғи лозим. Чунки бу динда жуда муҳим масала. Демак, бу айтилганлардан сўнг, Абу Толиб Маккий санаган гуноҳи кабиралардан қуйидагилар қолади: бадном қилиш; маст қилувчи ичкилик ичиш; сеҳр; жанг майдонидан қочиш; ота-онага оқ бўлиш. Маст қилувчи ичкилик ичишнинг гуноҳи кабира қаторида саналишига келсак, ичкилик ақлни кетказади, демак, уни гуноҳи кабира дейиш тўғри. Шариатнинг бу хусусидаги қаттиқ таҳдидлари ва соғлом назар йўли шунга далолат қилади. Худди нафс каби ақл ҳам инсонга берилган неъматдир. Агар ақл бўлмаса, қуруқ нафсдан нима фойда?!\nКиши маст қилувчи ичкиликдан бир томчи тушган сувни ичиши гуноҳи кабира эмас, чунки у нажасли сувни ичиб қўйган бўлади. Қачонки шариат бирор гуноҳга жазо белгилар экан, бу ҳолат гуноҳнинг моддийлигига далолат қилади ва у гуноҳ шариат бўйича гуноҳи кабира саналади. Шариатнинг барча сирларидан воқиф бўлишга инсониятнинг қуввати етмайди. Шунинг учун қайси ишнинг гуноҳи кабира экани ижмоъ билан собит бўлган бўлса, бу ҳукмга эргашиш вожиб. Агар аксинча бўлса (яъни, ҳужжат собит бўлмаса), бу ўринда тафаккур қилишга имкон бор. Бадном қилиш номусни топташдир. Кишининг номусини топташ кишининг молига хиёнат қилишдан қуйироқ мартабада туради. Номусни топташнинг бир неча даражалари бор. Энг каттаси зинода айблаб, бадном қилишдир. Шариат наздида бу жиддий ишдир. Ўйлаймизки, саҳобалар жазо вожиб бўлган ҳар амални гуноҳи кабира деб ҳисоблаганлар. Шу эътиборга кўра, бадном қилишдек гуноҳи кабирага беш вақт намоз ўқиш каффорат бўлолмайди. Сеҳр хусусида тўхталадиган бўлсак, сеҳрга куфр аралашган бўлса, гуноҳи кабирадир. Агар куфр аралашмаган бўлса, у ҳолда инсоннинг ўлимига ё унинг хасталанишига ёки бошқа зарарларга сабаб бўлишига кўра, сеҳрнинг нечоғли оғир гуноҳлиги белгиланади. Жанг майдонидан қочиш ва ота-онага оқ бўлиш масаласига келсак, бу ўринда ҳам қиёсга мурожаат қилиш лозим. Зеро, кишини зинодан бўлак ҳар қандай ёмонлик билан ҳақоратлаш, уриш, молларини тортиб олиш, уйидан, шаҳаридан ҳайдаб чиқариш, ватанидан кўчириш билан зулм қилиш юқорида саналган ўн еттита гуноҳ қаторида йўқлиги учун гуноҳи кабира ҳисобланмас экан, демак, бу ўринда таваққуф – сукут сақлаш жоиз кўринади. Лекин ҳадислар бунинг гуноҳи кабира эканига далолат қилади. Хуллас, шаръий ҳукм билан беш вақт намоз каффорат бўлолмайдиган гуноҳни гуноҳи кабира деб эътибор қилиш тўғрироқдир. Бундан келиб чиқадики, гуноҳлар уч қисм: – намозларнинг каффорат бўлмаслиги аниқ бўлган гуноҳлар; – намозлар каффорат бўлиши лозим гуноҳлар; – намозлар каффорат бўлиш-бўлмаслиги хусусида сукут сақланган гуноҳлар. Юқорида айтилганлар гуноҳи кабирага аниқ таъриф бериш мушкул эканини кўрсатувчи ҳужжатлардир.\n"Ҳад-ҳудуди номаълум нарса хусусида шариат қандай қилиб қатъий жавоб бера олади?" дейишинг мумкин. Билгилки, дунёда қайси нарса бирор ҳукм билан боғланмаган экан, унга мубҳамлик йўл топади. Чунки бу дунё сарҳисоб қилиш эмас, топшириқларни зиммага олиш дунёсидир. Демак, бу дунёда гуноҳнинг катталигини қатъий белгилайдиган ҳукм ҳам йўқ. Балки, жазони вожиб қилувчи барча гуноҳлар ўз исмлари билан маълум (ўғирлик, зино ва ҳоказо). Беш вақт намоз гуноҳи кабирага каффорат бўлолмайди. Бу охиратга тааллуқли ишдир. Бу ишга аниқлик эмас, мубҳамлик муносиб. Токи одамлар гуноҳи кабирани содир этиб қўйишдан доимо хавфсираб, ҳушёр ва зийрак турсинлар. Шунингдек, катта гуноҳлардан сақланиш кичик гуноҳларга каффоратдир. "Агар сизлар манъ этилган гуноҳларнинг катталаридан сақлансанглар, қилган кичик гуноҳларингизни ўчирурмиз" (Нисо, 31-оят). Лекин бунинг учун кишида албатта гуноҳдан сақланишга қудрат ва ирода бўлиши шарт. Мисоли, бир киши бегона аёл билан бирга бўлишга, у билан жинсий яқинлик қилишга имкони бўлатуриб, қўшилишдан нафсини тийгани, фақат қараш ёки силаш билан кифоялангани каби. Чунки, нафснинг ношаръий қўшилишдан тийилишга интилиши қалбни мунаввар қилади. Бу интилишнинг қалбни ёритишга таъсири назарни бегоналарга қаратиб, зулматларда адашиш таъсиридан шиддатлироқдир. Катта гуноҳдан сақланиш кичик гуноҳларга каффорат бўлишининг маъноси шудир. Нафс бегона аёлдан тийилар экан, агар бунга мижознинг сустлиги ёки бошқа ожизлик туфайли туғилган заруратлар сабаб бўлса, ёхуд жинсий яқинлашувга қодир бўлса-ю, бошқа бир муаммонинг хавфи зинога монелик қилса, гуноҳдан бу тариқа тийилиш асло каффоратга сабаб бўлолмайди. Кимки хамрни (маст қилувчи ичимлик) ичишга имкон берилганида ҳам оғзига олмаса-ю, лекин кўнглида унинг истеъмолига майл бўлса, бундай тийилиш кичик гуноҳларга, жумладан, куй-қўшиқларни тинглаш каби хамр ичишдан кичикроқ бўлган гуноҳларга каффорат бўлмайди. Бу ухровий ҳукмларнинг тафсилоти шаръий ҳужжат асосидагина ойдинлашади. Ваҳоланки, айнан шу вазиятлар учун қатъий ҳужжат ворид бўлмаган, балки хилма-хил лафзлар мавжуд.\nАбу Ҳурайра розийаллоҳу анҳу ривоят қиладилар: "Расулуллоҳ соллаллоҳу алайҳи васаллам дедилар: "Намоз намозгача бўлган гуноҳларга каффоратдир. Рамазон рўзаси рамазон рўзасигача бўлган гуноҳларга каффоратдир. Лекин учта гуноҳ бундан мустасно: Оллоҳга ширк келтириш; суннатни тарк қилиш; келишувни бузиш. – Суннатни тарк қилиш қандай бўлади? - деб сўрашганида, – суннатни тарк қилиш жамоатдан ажралишдир. Келишувни бузиш эса, аввал бир киши билан аҳдлашиб, кейин унга қарши қилич ўқталиб чиқишдир",- дедилар. Бунга ўхшаш лафзларнинг саноғи йўқ. Уларни битта доирада жамлаш мушкул. Демак, улар доимо мубҳам бўлиб қолаверади. Сен: "Гуноҳи кабирадан сақланган кишининггина гувоҳлиги қабул бўлади. Гувоҳликнинг қабул бўлишида кичик гуноҳлардан сақланиш шарт қилинмаган ва бу дунё ишларига боғлиқ ҳукмлар-ку?!" деб айтишинг мумкин. Билгилки, биз шаҳодатнинг рад қилинишини гуноҳи кабирага боғламаймиз. Куй-мусиқа асбобларини тинглайдиган, ипак матоларни киядиган, тилла узук тақадиган, олтин ва кумуш идишларда еб-ичадиган кишининг гувоҳлиги қабул қилинмайди. Ҳолбуки, ҳеч бир имом бу ишларни гуноҳи кабира деб ҳукм этмаган. Шофеъий раҳматуллоҳи алайҳ дейдилар: "Агар ҳанафий мазҳабидаги бир киши набиз (маст қилувчи ичимлик) ичса, унга жазо тайин этаман. Лекин унинг гувоҳлигини қайтармайман". Демак, Имом Шофеъийга кўра, қайси гуноҳ учун жазо белгиланса, бу гуноҳи кабирадир. Лекин жазонинг белгиланиши гувоҳликни рад этмайди. Бу қараш яна шунга далолат қиладики, гувоҳликнинг рад ёки қабул бўлиши гуноҳнинг катта- кичиклигига боғлиқ эмас. Балки, барча гуноҳлар адолат мезонининг бузилишига олиб келади. Ғийбат, жосуслик, ёмон гумон қилиш, сўзларга ёлғон қўшиш, ғийбатни тинглаш, амри маъруф ва наҳйи мункарни тарк қилиш, шубҳали нарсаларни ейиш, фарзандлари ва хизматкорларини ҳақоратламоқ, танбеҳда ҳаддан ошиб, ғазабини босолмасдан уларни калтакламоқ, золим султонларга ҳурмат кўрсатиш, фожирлар билан дўстлашмоқ, яқинлари ва фарзандига диний ишлардан таълим беришда ялқовлик қилиш кабилар бундан мустасно. Булар шундай гуноҳларки, гувоҳлик берувчи киши бу гуноҳларнинг ози ё кўпидан холи бўлиши тасаввурга сиғмайди.


Онам билан муносабат — Зикр аҳлидан сўранг\nСаволлар › Мавзу: Оила ва Турмуш › Онам билан муносабат\nMurod сўради 8 ой аввал\nБу каби ҳолатлар саҳоба розияллоҳу анҳумларнинг даврларида жуда кўп бўлган. Расулуллоҳ соллаллоҳу алайҳи васаллам бундай ўринларда уларга исломнинг энг гўзал ахлоқи ила муомалада бўлиб, улар буюрадиган ношаръий ишдан четда бўлишни буюрганлар. Сиз гўзал ахлоқ ва олий одоб билан муомала қилаверинг.\n«Саъднинг онаси унга ҳатто у ўз динига куфр келтирмагунича ҳеч ҳам унга гапирмасликка, еб-ичмасликка қасам ичди. Ва «Аллоҳ сенга ота-онанга итоат қилишга амр қилган, мен онангман, мен сени шунга амр қилмоқдаман!» деди. Бас, уч кун туриб, қийналганидан ҳушидан кетиб, йиқилди. Унинг Умора деган ўғли туриб, унга (бир нарса) ичирди».\n«Қачон унга ичимлик ичирмоқчи бўлишса, оғзини чўп билан очиб туриб, қуйишар эди. У Саъдни дуоибад қила бошлади. Бас, Аллоҳ таоло:\n«Ва инсонга ота-онасига яхшилик қилишни тавсия қилдик. Агар улар сени ўзинг билмаган нарсани Менга ширк келтиришингга зўрласалар, бас, уларга итоат этма!»ни нозил қилди», дейилган.\nМуслим бу ерда, Термизий эса «Тафсир»да ривоят қилганлар.\nШарҳ: Бу ўша вақтнинг мушриклари янги мусулмонларни азоблашнинг турли услубларини топганларига яна бир далилдир. Саъд ибн Абу Ваққосга нисбатан у кишининг оналари маънавий азоб берган. Энг азиз киши бўлмиш она «Динингдан қайтмасанг, сенга гапирмайман, ўзим еб-ичмайман», деб туриб олиши ўғил учун энг оғир маънавий азоб бўлиши турган гап. Эҳтимол, ундан кўра калтаклаб, азоб берсалар, енгилроқ бўлармиди?!\nСаъд ибн Абу Ваққоснинг оналари билан бўлиб ўтган бу можара ҳақида имом Термизийнинг юқорида зикр қилинган «Ва инсонга ота-онасига яхшилик қилишни тавсия қилдик. Агар улар сени ўзинг билмаган нарсани Менга ширк келтиришингга зўрласалар, бас, уларга итоат этма!» оятининг («Анкабут» сураси, 8-оят) нозил бўлиш сабаби ҳақидаги ривоятларини ўргансак, ҳолат яна ҳам равшанлашади.\nИмом Термизий бу ҳақда қуйидагиларни ривоят қиладилар:\n«Бу янги дининг нима ўзи? Аллоҳга қасамки, аввалги ҳолингга қайтмагунингча, ўлсам ҳам овқат емайман, ичимлик ичмайман. Кейин умрбод шу билан ор-номусга қолиб кетасан. Сени «Эй онасини ўлдирган», деб чақиришади», деди.\n«Эй онагинам, агар сенинг юзта жонинг бўлса-ю, битта-биттадан чиқиб турса ҳам, мен динимдан қайтмайман. Агар хоҳласанг, еб-ич, хоҳламасанг, еб-ичма», деди.\nУламоларимиз юқорида зикри келган ояти кариманинг Саъд ибн Абу Ваққос розияллоҳу анҳу ҳақларида нозил бўлганлигини таъкидлашади. У киши Макка ёшлари ичида онасини ҳурмат қилиш билан ном чиқарган эдилар. Бошқа ёшларга онани эҳтиром этишда Саъд розияллоҳу анҳу мисол қилиб кўрсатилар эди. Иймонга келганларидан сўнг Саъд ушбу нозик нуқтада синовга учрадилар. Аммо у киши иймонни устун қўйдилар.\nЎн етти ёшли ёш йигит Саъд ибн Абу Ваққоснинг дин йўлида қилган бу ишлари мисли кўрилмаган қаҳрамонлик эди. Шу билан бирга, Саъд ибн Абу Ваққос оналарига яхшилик қилишда бардавом бўлдилар. Чунки Аллоҳ таолонинг «Ва уларга бу дунёда маъруф ила соҳиб бўл» деган қавлига биноан, Расулуллоҳ соллаллоҳу алайҳи васаллам у кишига оналарига яхшилик қилишда бардавом бўлишни амр қилган эдилар.\nСаъд ибн Абу Ваққос дастлабки босқичдаги мусулмонлар дучор бўлган барча азоб-уқубат ва машаққатларни диндошлари билан бирга баҳам кўрдилар.\nАбу Нуъайм раҳматуллоҳи алайҳи «Ҳулятул Авлиё»да келтирган ривоятда Саъд ибн Абу Ваққос қуйидагиларни айтадилар:\n«Расулуллоҳ соллаллоҳу алайҳи васаллам билан бизга Маккада ҳаётнинг турли оғирликлари, қийинчиликлари ва машаққатлари етар эди. Бизга бало етганда уни эътироф қилдик, унга ўргандик ва сабр қилдик. Расулуллоҳ соллаллоҳу алайҳи васаллам билан Маккада эдим. Кечаси ҳожатга чиқдим. Бирдан пешобим остидан шитирлаган нарсанинг овозини эшитиб қолдим. Қарасам, туянинг бир парча териси экан. Уни олиб, ювдим, кейин куйдириб, икки тош орасига олиб, чақдим. Сўнг уни сув билан ичиб, уч кун жон сақладим».\nСаъд ибн Абу Ваққос ёшлигидан ўзида жанговарлик сифатларини мужассам қилган ҳолда ўсган эдилар. У киши камон отишни жуда кўп машқ қилар эдилар. Шундай қилиб, Саъд ибн Абу Ваққос ўз вақтининг энг моҳир ва машҳур мерган камончиси бўлиб етишди. У кишининг қалбини иймон нури ёритган лаҳзадан бошлаб Исломнинг мухлис лашкарига айландилар. У киши ҳар қандай оғир ҳолатда ҳам душманга юзма-юз келишдан тап тортмас эдилар.\nЎша пайтда Расулуллоҳ соллаллоҳу алайҳи васалламнинг саҳобалари мушриклардан беркиниб, намоз ўқиб юрган пайтлари эди. Саъд ибн Абу Ваққос розияллоҳу анҳу бир гуруҳ саҳобийлар билан Макканинг дараларидан бирида юриб борар эдилар. Бир пайт бир тўп мушриклар уларнинг устиларига бостириб келиб қолдилар. Улар мусулмонларнинг динларини ҳақоратлаб, ўзларига тажовуз қилдилар. Шунда Саъд ибн Абу Ваққос розияллоҳу анҳу туянинг суяги билан мушриклардан бирининг бошини ёрдилар. Бу Ислом йўлда тўкилган биринчи қон эди. («Ҳадис ва Ҳаёт» китобидан). Валлоҳу аълам!


Posted on 19/04/2018 by nurbek in Ўзбекистон, Хабарлар with 0 Comments\nТошкент БМТнинг Қийноқларга қарши конвенцияси факультатив протоколини ратификациялаш имкониятларини ўрганмоқда. Бу ҳақда18 март куни Бош прокуратура расмийси Азиз Эшбековга таянган ҳолда Sputnik маълум қилди.\n“Тез орада бу борадаги муҳокамалар якунланиб, ратификация тўғрисида қарор қабул қилинади”, деб билдирган прокуратура расмийси.\nЎтган йилнинг май ойида Ўзбекистонга БМТнинг Инсон ҳуқуқлари бўйича олий комиссари Зайд Раад ал Ҳусайн ташриф қилган эди. Мазкур ташрифдан сўнг Олий Мажлис қўшма йиғилишида Қийноқларга қарши конвенция факультатив протоколига қўшилиш тўғрисида қарор қабул қилинган.\nЖорий йилнинг апрель ойида Ўзбекистон қонунчилигига қийноқ қўллагани аниқланганлар уч йилдан беш йилгача қамалиши ва лавозимларда ишлаш ҳуқуқидан маҳрум этилиши белгилаб берилган ўзгартишлар киритилди.\nЯнги ўзгартишларга кўра, мансабдор шахс терговдаги одамга оғир тан жароҳатлари етказса, унда 7 йилдан 10 йилгача қамалиши мумкин.


Электр энергиясининг узлуксиз таъминоти\nтармоқда амалга оширилаётган ислоҳотлар туфайли тобора яхшиланмоқда\nИлғор инновацион лойиҳалар\nБугун Навоий шаҳрида очиладиган “Зарафшон воҳасини комплекс инновацион ривожлантириш: ютуқлар, муаммолар, истиқболлар” мавзуидаги халқаро илмий-амалий конференция илмий муассасалар томонидан яратилаётган инновацион ишланмалар орасидан энг истиқболлиларини амалиётга жорий қилишда муҳим мулоқот майдони вазифасини ўташи кутилмоқда.\n2018 йилда Истанбул-Самарқанд рейси очилади\n"Turkish Airlines" авиакомпанияси 2018 йил 16 мартдан бошлаб Истанбулдан Самарқандга тўғридан-тўғри мунтазам парвозларни амалга оширади. Бу ҳақда Туркия Президенти Режеп Таййип Эрдўғон Ўзбекистон Президенти Шавкат Мирзиёев билан бирга ўтказиган қўшма матбуот анжуманида маълум қилди, дейилади “Анадолу” ахборот агентлиги хабарида.\nТуркия икки томонлама савдо алоқаларида Ўзбекистон манфаатларини ҳурмат қилади\nИстанбулда Туркия ташқи иқтисодий алоқалар кенгаши (ТИАК) томонидан ташкил этилган Туркия — Ўзбекистон бизнес форумининг очилиш маросими бўлиб ўтди.\nҚоровулбозор туманининг “Жарқоқ” маҳалла фуқаролар йиғинидаги ички ишлар таянч пункти профилактика инспектори Мустафо Ҳамроев 21 октябрь куни вилоят марказидан ўз хизмат ҳудудига янги “Матиз” автомашинасида шинам уй-жой калити билан кириб борди.\nСоҳа равнақининг мустаҳкам кафолати\nПахтачилик саноатига илғор ишланмаларни жорий этиш бугунги замон талабидир.\nЭзгуликнинг қадри улуғ\n“Соғлом авлод учун” халқаро хайрия фондининг Навоий вилояти филиалида 40 нафар ногирон бола ва 10 нафар ногирон аёлга ҳаракатланиш аравачалари топширилди.\nБарқарор ривожланишнинг муҳим шарти нимада?\nПойтахтимизда “Инновация — 2017” анъанавий халқаро илмий-амалий анжумани бошланди.


Сил касаллиги ҳақида оммавий ахборот воситаларида қандай ёритилади? — silning-davosi-bor.uz\nСил касаллиги ҳақида оммавий ахборот воситаларида қандай ёритилади?\n2021 йил 17-18 феврал кунлари ЮСАИД Марказий Осиёда сил касаллигини тугатиш лойиҳаси доираси журналистлар учун «Оммавий ахборот воситаларида Сил касаллиги тўғрисида аҳолининг хабардорлигини ошириш» мавзусида икки кунлик онлайн семинар ўтказилди.\nЖурналистлар Ўзбекистонда сил касаллигига қарши кураш бўйича маълумотни Республика ихтисослаштирилган фтизиатрия ва пулмонология илмий-амалий тиббиёт маркази директори, профессор Наргиза Парпиева, Рeспублика ихтисослаштирилган фтизиатрия ва пулмонология илмий амалий тиббиёт маркази ва ЮСАИДнинг Марказий Осиёдаги сил касаллигини бартараф этиш лойиҳаси мутахассислари маърузалар қилдилар. Онлайн семинарда Сирдарё, Жиззах, Фарғона вилоятлари ҳамда Тошкент шаҳрининг оммавий ахборот воситалари вакиллари иштирок этишди.\nТуберкулёз (Сил) дунёдаги энг кенг тарқалган юқумли касалликлардан биридир. Сил касаллигини олдини олиш ва даволаш мумкин бўлса-да, бутун дунё бўйлаб соғлиқни сақлаш тизимлари учун катта қийинчилик туғдирмоқда. Кенг жамоатчиликнинг мавжуд профилактика ва даволаш усуллари тўғрисида хабардорлиги йўқлиги сил касаллиги тарқалишининг асосий сабабларидан бири бўлиб қолмоқда. Оммавий ахборот воситалари сил касаллигининг тарқалишига қарши курашишда ва жамиятда сил касаллигига чалинган одамларга нисбатан бағрикенг муносабатни тарғиб қилишда, шунингдек, ижтимоий стигма, камситиш ва касаллик ҳақидаги сохта стереотипларни йўқ қилишда муҳим рол ўйнайди.\nСеминарда журналистлар Ўзбекистондаги сил касаллигига қарши кураш бўйича долзарб маълумотлар ҳақида, ушбу мавзуни ёритиш билан боғлиқ бир қатор масалаларни муҳокама қилдилар.\nАввалги мақола: Синмас ирода ортидан сўнмас умид-орзулар сари\nНавбатдаги мақола: Янгиерда тиббий асбоб-ускуналар топширилди


Garmin велосипедчилар учун орқадан келувчи машина ҳақида огоҳлантирувчи радар яратди\n12:06 / 03.07.2015\nGarmin компанияси велосипедчилар учун Varia радарини яратди. Қурилма велосипедчини орқадан машина яқинлашаётганидан огоҳлантириш учун мўлжалланган ҳамда ҳайдовчилар эътиборини жалб қилиш учун орқа фонар функцясини бажаради.\nҚурилма Жанубий Африканинг iKubu компанияси томонидан яратилган велосипедлар учун радар тизимига асосланган. Ушбу компания 2015 йил январда Garmin томонидан сотиб олинган эди.\nGarmin келтирган статистик маълумотларга кўра, АҚШда аварияга учрайдиган велосипедчилардан 40 фоизи ҳаракатланиш пайтида орқадан келаётган транспорт воситаси билан тўқнашишдан азият чекканлар.\nVaria радари велосипед орқасига маҳкамланади. Varia датчик ёрдамида велосипедчини орқадан келаётган транспорт воситасидан хабардор қилиш учун велосипед орқасидаги 140 метрлик ҳудудни сканерлайди. Орқадан келаётган автомобиль ҳайдовчисининг эътибори автомобиль велосипедга яқинлашгани сари орқа фонарнинг тезлашувчи чақнашлари билан жалб қилинади.\nОлинган маълумот датчикдан Garmin Edge велокомпьютери ёки рулга маҳккамланган тизимга узатилади. Бу велосипедчига йўлдан чалғимаган ҳолда транспорт воситасининг яқинлашишига жавоб беришга ва зарурат туғилганда йўл четига ўтишига имкон беради.\nGarmin Varia радари кузда сотувга чиқарилади. Радарнинг ўзининг нархи 199,99 долларни, рулга маҳкамланувчи огоҳлантириш тизими билан биргаликдаги нархи 299,99 долларни ташкил қилади.


Украина ҳудудида Малайзия самолёти қулади. 300га яқин одам ҳалок бўлди\n20 январ 2021, Тошкент вақти: 17:37\nУкраина ҳаво ҳудудидан учиб кетаётган Малайзияга қарашли йўловчи самолёт Россия чегарасига яқин жойда қулагани хабар қилинмоқда.\nИнтерфакс ва ИТАР-ТАСС агентликлари авиация идорасидаги манбага таянган ҳолда, Boeing 777 русумли йўловчи самолёт Амстердамдан Куала Лумпурга учиб кетаётган пайтда қулаганини хабар қилмоқда.\nУкраина Ички ишлар вазирлиги вакили Антон Герашченконинг айтишича, самолёт бортида бўлган 280 йўловчи билан 15 экаипаж аъзоснинг барчаси ҳалок бўлган.\nБу хабарларга кўра, ҳалокат Украина ҳудудида, Россия чегарасидан 60 километр ғарброқда рўй берган.\nИнтерфакс агентлиги Украина ҳуқуқ-тартибот идораларидаги манбага таяниб, самолёт Донецк вилоятининг Шахтёрск шаҳарчаси яқинига қулаганини хабар қилмоқда.


Ўзбекистон автомобиль ва дарё транспорти агентлиги Фарғона вилояти бўлими раҳбари Сотволди Обидовнинг таъкидлашича, ҳозир мазкур қулайликдан 50 минг нафардан зиёд ўқувчи баҳраманд бўлаяпти. Ўғил-қизларни автобус ва микроавтобусларда белгиланган манзилга имтиёзли равишда етказиб қўйишда ўқувчилик гувоҳномаси асос бўлиб хизмат қилаяпти.\nАйтиш жоизки, бугунги кунда вилоятда 170 га яқин автокорхона йўловчи ташиш фаолияти билан шуғулланаяпти. Фарғона шаҳридаги “Фарғона водий навкари” масъулияти чекланган жамияти — шулардан бири. Ҳозир унинг ихтиёрида 120 та автобус мавжуд бўлиб, 13 та йўналиш бўйлаб қатновлар амалга оширилаяпти. Хусусан, автокорхона хизматларидан кунига 5000 нафардан зиёд ўқувчи бепул фойдаланаётгани эътиборга молик.\n— Икки нафар фарзандим жамоат транспортида ўқишга қатнайди, — дейди Фарғона шаҳрида яшовчи Мафтуна Рустамова. — Вилоятимиз ҳокимлиги томонидан жорий қилинган имтиёз туфайли ҳозир ҳар ойда салмоқли маблағни тежаб қолаяпмиз. Бунинг ҳисобига фарзандларимиз учун қўшимча ўқув жиҳозлари, бадиий адабиётлар харид қилаяпмиз. Қолаверса, ўқувчилар давомати ва дарс самарадорлиги янада яхшиланганидан ота-оналар ҳам, таълим муассасалари маъмурияти ҳам мамнун.\nМазкур рукндаги бошқа мақолалар: « Сайқал топаётган истеъдод\tМактабгача таълим ва янгича ёндашув »


Росел: “Барса”да президент бўлганим учун мени қамоққа олишди” / CHAMPIONAT.asia\n07:29"Вулверхэмптон" - "Манчестер Юнайтед" 1:1 3 01:51АПЛ. "Вулверхэмптон" – "Манчестер Юнайтед" 1:1. Погба пенальтидан гол ура олмади 56 01:35Дембеле жароҳат олди 6 00:45Сарри зотилжам билан касаллангани аниқланди 9 00:30РПЛ. Москва дербиси 6-турга якун ясаб берди 0 00:12Расман: "Арсенал" ҳимоячиси фаолиятини Бундеслигада давом эттиради 1 00:05Спортчилар ижтимоий тармоқларда 4 23:27Футболчилар харидига энг кўп маблағ сарфланишига сабабчи мураббийларнинг кучли бешлиги тузилди 18 23:05АПЛ. "Вулверхэмптон" – "Манчестер Юнайтед" учрашувининг асосий таркиблари маълум бўлди 20 22:55Балотелли: "Отамнинг орзуси ушалди, онам кўз ёшларини яшира олмади" 5 22:35Коутиньо: "Барселона"даги фаолиятим мен ўйлаганчалик чиқмади. "Бавария"да эса узоқ қолишга умид қиламан” 14 22:30Топ-клублар таркиби жорий ёзда қанчалик ўзгарди 2 22:10Пушкаш-2019. Йилнинг энг чиройли голига номзодлар кучли ўнлиги эълон қилинди 11 22:00Olamsport: Ўзбекистонлик спортчи UFC президенти билан учрашди, Истомин Зверев билан ўйнайди ва бошқа хабарлар 0 21:55Мальдини Мариано Диаснинг трансфери борасида "Реал" билан музокара ўтказади 1\nРосел: “Барса”да президент бўлганим учун мени қамоққа олишди”\n19 июл 2018 09:50\nТеглар : Сандро РосельБарселона\n“Барселона” клуби собиқ президенти Сандро Роселнинг фикрича, уни Каталония клубига президентлик қилгани учун ҳисбга олишган.\n53 ёшли функционер 15 миллиоен евро маблағни ўзлаштирганликда айбланмоқда. Суриштирувларга кўра, Росель 2007-2011 йилларда ушбу қаллобликка қўл урган ва уни 2017 йилда қамоққа олишганди.\n“Агар мен илгари “Барселона”да президент бўлмаганимда, ҳозир темир панжара ортида ўтирмасдим. Бу ҳаммаси менинг клубдаги фаолиятимга боғлиқ. Ҳукумат 12 йил олдин, яна бошқа давлатда содир этилган нарсаларни суриштирмоқда.\nАммо мен қонунга хилоф ҳеч бир иш қилмаганман, буларнинг бари абсурд. Айбсизлигимни исботлайман, ўз шаънимни ҳимоя қиламан ва оилам бағрига қайтаман”, дея Роселнинг сўзларидан иқтибос келтирмоқда El Mundo.\nМанба\t: El Mundo\nДембеле жароҳат олди 6


Константинопол фатҳи хотираси Халифалик тикланиши, Ақсо масжиди озод қилиниши ва Рим фатҳ бўлишини башорат қилмоқда - | Hizb-Uzbekiston.info\nHome›ВАРАҚАЛАР›Константинопол фатҳи хотираси Халифалик тикланиши, Ақсо масжиди озод қилиниши ва Рим фатҳ бўлишини башорат қилмоқда\nОламлар Роббиси Аллоҳга ҳамд бўлсин. У Зотнинг элчиси Муҳаммадга, у кишининг оиласи ва асҳобларига, у кишига эргашганларга салоту саломлар ёғилсин ва баъд…\nЭй мусулмонлар: Росулуллоҳ ﷺ шундай деганлар:\n«Албатта Константинопол фатҳ қилинади, унинг амири нақадар яхши амир ва унинг қўшини нақадар яхши қўшин». Ҳижрий 857 йил 20 жумодул-аввалда буюк фатҳ бўлди ва Росулуллоҳ ﷺнинг башоратлари рўёбга чиқди. Мурод иккинчининг ўғли, амир Муҳаммад уни фатҳ қилиш шарафига эришди. У ва унинг қўшини Росулуллоҳ ﷺнинг мақтовига сазовор бўлди. Ушбу фатҳ туфайли у Муҳаммад Фотиҳ лақабини олди… Муҳаммад Фотиҳ ушбу фатҳ орқали куфр ва залолат қалъаларидан бўлган бир қалъани ағдарди ва унинг номини «Ислом бўл» яъни «Ислом шаҳри»га айлантирди. Сўнг «Аё Сўфия» черковига бориб, Византия халқи ва роҳибларига омонлик берди. Ширкнинг энг катта рамзи бўлган ушбу черковни Аллоҳнинг исми ёдга олинадиган ва Ислом шиорлари амалга ошириладиган масжидга айлантирди. Муҳаммад Фотиҳ у ерда жума намозини ўқиди. Ушбу масжид Халифалик қулатилиб, жиноятчи Мустафо Камол у ерда намоз ўқишни тақиқлаб, уни музейга айлантиргунига қадар Аллоҳнинг исми эсланадиган масжид бўлиб қолди.\nЭй мусулмонлар: Константинопол фатҳи хотираси ундан кейинги фатҳни, яъни Рим фатҳини башорат қилмоқда. Бу иш Аллоҳнинг изни билан яқинда рўй беражак. Абдуллоҳ ибн Амр ибн Ос айтади: Росулуллоҳ ﷺ атрофида (ваҳий) ёзиб ўтирган эдик. Шунда Росулуллоҳ ﷺдан қайси шаҳар биринчи бўлиб фатҳ қилинади, Константинополми? ёки Римми деб сўрашди. Росулуллоҳ ﷺ:\n«Ираклининг шаҳри биринчи бўлиб фатҳ қилинади, яъни Константинопол», деб жавоб бердилар.\nҲа, дарҳақиқат Аллоҳ ва Росули тўғри сўзлагувчидир, Аллоҳ берган ваъдасини дунё ва охиратда рўёбга чиқаради… Бизга уч турли башорат ваъда қилинган, Аллоҳдан қолган башоратларни бизнинг қўлимиз орқали рўёбга чиқаришини сўраймиз;\nБиринчи башорат Пайғамбарлик минҳожи асосидаги рошид Халифалик тикланиши, иккинчиси Ақсо масжиди озод бўлиши ва Байтул Мақдис Халифалик давлати пойтахти бўлиши, учинчиси Ислом бутун ер юзига ўрнашиб, унинг шарқи-ю ғарбини эгаллаши… Бу Аллоҳнинг ваъдаси бўлиб, Аллоҳ ўз ваъдасига хилоф иш қилмайди. Аллоҳ Таоло айтади:\n«У (Аллоҳ) Ўз пайғамбарини ҳидоят ва ҳақ дин билан – гарчи мушриклар хоҳламасалар-да – барча динларга ғолиб қилиш учун юборган зотдир» [Тавба 33]\n«لَيَبْلُغَنَّ هَذَا الْأَمْرُ مَا بَلَغَ اللَّيْلُ وَالنَّهَارُ، وَلاَ يَتْرُكُ اللهُ بَيْتَ مَدَرٍ وَلاَ وَبَرٍ إِلاَّ أَدْخَلَهُ اللهُ هَذَا الدِّينَ بِعِزِّ عَزِيزٍ أَوْ بِذُلِّ ذَلِيلٍ، عِزًّا يُعِزُّ اللهُ دِينَ الْإِسْلَامِ، وَذُلاًّ يُذِلُّ بِهِ الْكُفْرَ»\n«Бу иш кеча ва кундуз етиб борган жойгача етиб боради. Аллоҳ бирорта ҳам ўтроғу кўчманчининг уйини қолдирмасдан унга бу динни азизнинг азизлиги ёки хорнинг хорлиги билан киритади. Азизликки, у билан Аллоҳ Ислом динини азиз қилади. Хорликки, у билан Аллоҳ куфрни хор қилади». Аҳмад ривояти, Муслим шартига кўра исноди саҳиҳдир.\nКонстантинопол фатҳини хотирлар эканмиз, мусулмон йигитларни ер юзида Аллоҳнинг динини тиклашга ҳамда Аллоҳ ва Росулининг башоратини рўёбга чиқаришга ҳаракат қилишга чақирамиз…\nАллоҳ Таоло Муҳаммад Фотиҳ қўли билан мана шундай буюк Фатҳни амалга оширди. Ўшанда бу йигит йигирма бир ёшда эди. Шундай экан, эй мусулмон йигитлар биз сизларни Ақсо масжидидан туриб Аллоҳнинг нидосига лаббай деб жавоб беришингизга чақирамиз… Эй мусулмон йигитлар, ўз ҳақингизда Аллоҳдан қўрқинг, Аллоҳнинг Қуръонини маҳкам тутинг, кенглиги еру осмонларча келадиган жаннатга шошилинг. Аллоҳ сизларга вожиб қилган даъват ва динни тиклаш ишини амалга оширинг… Эй мусулмон йигитлар ҳурматли саҳобалар ва буюк етакчиларга эргашинг. Чунки сизларда улкан яхшиликлар бор.\nЭй Уммат уламолари: Биз Ақсо масжидидан туриб сизларни Аллоҳ сизларга вожиб қилган даъватни олиб чиқиш, ҳақни гапириш ва золимларга қарши туриш каби ишларни амалга оширишга чақирамиз. Шайх Аҳмад Гуроний ва шайх Оқ Шамсиддин Муҳаммад Фотиҳга ўргатганидек, Уммат йигитларини ақл кўзи билан қарашга ўргатинг. Чунки бу икки шайх Муҳаммад Фотиҳнинг қалбига Ислом муҳаббатини ҳамда Константинополни фатҳ қилишни солишди.\nБу Аллоҳ сизларга вожиб қилган ишлардир. Аллоҳ Таоло айтади:\n﴿وَإِذْ أَخَذَ اللَّهُ مِيثَاقَ الَّذِينَ أُوتُوا الْكِتَابَ لَتُبَيِّنُنَّهُ لِلنَّاسِ وَلَا تَكْتُمُونَهُ﴾\n«Эсланг (эй Муҳаммад), Аллоҳ Китоб берилган кимсалардан Албатта у Китобни одамларга очиқ баён қилурсизлар ва яширмайсизлар! – деб аҳд-паймон олган эди» [Оли Имрон 187]\n«Биз нозил қилган ҳужжатлар ва ҳидоятдан иборат (Муҳаммаднинг ҳақ пайғамбар эканлиги ҳақидаги) нарсаларни одамларга Китобда (Тавротда) равшан қилиб берганимиздан кейин беркитган кимсаларни шубҳасиз Аллоҳ лаънатлагай ва лаънатловчи зотлар (фаришталар ва мўминлар) лаънатлагайлар. Магар қайсилари тавба қилиб, ўзларини ўнглаб, (одамларга ҳақиқатни) очиқ айтсалар, бас, уларнинг тавбаларини қабул қиламан. Ва фақат Менгина тавбаларни қабул қилгувчи, раҳмлидирман» [Бақара 159-160]\nШунинг учун мусулмон йигитларга шундай хитоб қилингки, сизларнинг хитобингиз уларнинг қалбига Аллоҳ ва Росулига бўлган муҳаббатни ҳамда Пайғамбарлик минҳожи асосидаги Халифаликни тиклаш учун ҳаракат қилишни солсин. Улар бунинг ортидан Байтул Мақдисни озод қилиб, Рим ва бутун дунёни фатҳ қилсинлар.\nЭй мусулмонлар қўшинлари: Константинопол фатҳини хотирлар эканмиз, Ақсо масжидидан туриб сизларни Халифаликни тиклаш, Байтул мақдисни озод қилиш ва Римни тиклашга чақирамиз. Лаббай деб жавоб бериш вақти келмадими?\nЭй ердаги энг яхши қўшин: Сизлар Ислом ва Исломий Уммат қўшинисизлар. Сизлар Аллоҳнинг калимаси олий бўлиши ва куфр калимаси хор бўлиши учун Аллоҳ йўлида жиҳод қилинглар. Сизлар Аллоҳнинг йўлида чекинмасдан шаҳид бўлиш учун ҳаракат қилинглар… Мана шу нарса доим кўз ўнгингизда турсин, сизлар шайтоннинг дўстлари ҳамда Америка, Россия ва Ғарбнинг малайларига итоат қилманг…\n﴿يَا أَيُّهَا الَّذِينَ آمَنُوا أَطِيعُوا اللَّهَ وَرَسُولَهُ وَلَا تَوَلَّوْا عَنْهُ وَأَنْتُمْ تَسْمَعُونَ﴾\n«Эй мўминлар, Аллоҳга ва Унинг пайғамбарига итоат қилингиз ва (Қуръонни) эшитиб туриб, ундан юз ўгириб кетмангиз!» [Анфол 20]\n﴿يَا أَيُّهَا الَّذِينَ آمَنُوا أَطِيعُوا اللَّهَ وَأَطِيعُوا الرَّسُولَ وَلَا تُبْطِلُوا أَعْمَالَكُمْ﴾\n«Эй мўминлар, Аллоҳга итоат этингиз ва пайғамбарга итоат этингиз! Ва (куфр, ё мунофиқлик йўлига кириш билан қилган) амалларингизни ботил-бефойда қилиб қўйманглар!» [Муҳаммад 33]\nЭй мусулмонлар биз сизларга Ақсо масжидидан туриб айтамизки: Аллоҳнинг ваъдаси ва ёрдамига ишонинг ва Аллоҳнинг раҳматидан ноумид бўлманг.\n﴿إِنَّ رَحْمَتَ اللَّهِ قَرِيبٌ مِنَ الْمُحْسِنِينَ﴾\n«Зеро Аллоҳнинг раҳмати чиройли амал қилувчиларга яқиндир» [Аъроф 56]\nМуҳаммад ﷺ Уммати бўлган Умматингизга ишонинг. Чунки Аллоҳ Таоло ўз дини учун шу Умматни танлади ва уни одамлар устидан гувоҳ қилди. Бугун Исломий Уммат шунча мусибатларни бошдан кечираётган бўлсада, Росулуллоҳ ﷺнинг Пайғамбарлик минҳожи асосидаги рошид Халифаликни тиклаш ҳақидаги башоратларини рўёбга чиқаришга қодирдир. Шунингдек, Байтул Мақдис Халифалик марказига айланиши учун яҳудийлар ифлослигидан тозалаш тўғрисидаги башоратларини рўёбга чиқаришга ҳам қодирдир. Бу Уммат Росулуллоҳ ﷺнинг Римни фатҳ қилиш ҳамда ернинг шарқи-ю ғарбига етиб бориши учун Исломни ёйиш ҳақидаги башоратларни рўёбга чиқаришга қодирдир.\nЭй Аллоҳим бу яхшиликни Муҳаммад Умматига етказ ҳамда мусулмонларнинг қалбини мунаввар қил ва уларнинг кўнгилларини ҳақ томон интиладиган қил.\nЭй Аллоҳим барча мусулмонлар қалбларини бирлаштир, ўрталарини ислоҳ қил. Сенинг нусратинг ва розилигингга етиб боргунларича уларни тақво билан ризқлантир.\nЭй Аллоҳим ўзинг ваъда қилган Пайғамбарлик минҳожи асосидаги рошид Халифаликдек нусратингни бер. Халифаликки у орқали ўзинг динни тиклайсан ва уни бутун оламга ёясан.\nОламларга раҳмат қилиб юборилган саййидимиз Муҳаммад ﷺга, оиласи ва асҳобларига, қиёматгача у Зотга эргашганларга Аллоҳнинг солати саломлари бўлсин.\nҲизб ут-Таҳрир 22 жумодул-аввал 1441ҳ\nМуборак Фаластин замини 17 январ 2020м\nАббос ўз хиёнатида давом этмоқда ва бу хиёнатни «халқ, араблар ва исломий» қарорга айлантиришга ҳаракат қилмоқда Ақсо масжиди Ислом Уммати ва армияларини Халифаликни барпо этиш ва муборак заминни озод этиш учун ёрдамга чақирмоқда Муборак Ақсо масжидидан Шом аҳли учун айтилган сўзлар\nTagsАқсо масжидиБайтул МақдисКонстантинопол фатҳиРим фатҳ\nМарокаш ўтмиши ва келажагидан кўз юммоқда\nТопиш, йўқотиш, тўғрилик…